
הכנסת העשרים
מושב שני
<פרוטוקול מס' 169>
מישיבת ועדת החוקה, חוק ומשפט
יום שני, י"ח באדר ב התשע"ו (28 במרץ 2016), שעה 12:00
<סדר היום:>
<1. הצעת חוק העונשין (תיקון – החמרת ענישה לחוטף על רקע לאומני), התשע"ה–2015>
<2. הצעת חוק המאבק בטרור, התשע"ה-2015>
<3. הצעת חוק העונשין (תיקון מס' 123) (הסתה לטרור), התשע"ו-2015>
<4. הצעת חוק המרשם הפלילי ותקנת השבים (תיקון – רישום פלילי על עבירות טרור), התשע"ו–2015>
נכחו:

<חברי הוועדה:> 
ניסן סלומינסקי – היו"ר
זאב בנימין בגין

ענת ברקו

יעל גרמן
חיים ילין
אורי מקלב

רויטל סויד

מיכל רוזין

<מוזמנים:> 
	רז נזרי
	–
	המשנה ליועץ המשפטי לממשלה, משרד המשפטים

	דנה נאמן כהן
	–
	מנהלת יחידת החילוט, אפכ"ל, משרד המשפטים

	נעמה פויכטונגר
	–
	מחלקת ייעוץ וחקיקה פלילי, משרד המשפטים

	ענר הלמן
	–
	פרקליט במחלקת בג"צים, משרד המשפטים

	עמית מררי
	–
	עו"ד, מחלקת ייעוץ וחקיקה, משרד המשפטים

	לילך וגנר
	–
	פרקליטה, מחלקת ייעוץ וחקיקה, משרד המשפטים

	מאיה לדרמן
	–
	היועמ"ש של הרשות לאיסור הלבנת הון, משרד המשפטים

	נעה לוזנר
	–
	עו"ד, מחלקת ייעוץ וחקיקה, משרד המשפטים

	שלמה אברמזון
	–
	פרקליט, מחלקת ייעוץ וחקיקה, משרד המשפטים

	אורלי בן-ארי
	–
	חוקרת בתחום המשפט החוקתי והבינלאומי, משרד המשפטים

	רותם סלמה
	–
	מתמחה, משרד המשפטים

	גיל אבריאל
	–
	היועץ המשפטי, המטה לביטחון לאומי, משרד ראש הממשלה

	לורנס דריי
	–
	רמ"ד מחקר מדיניות וניהול ידע בלוט"ר, משרד ראש הממשלה

	א'
	–
	משרד ראש הממשלה

	רס"ן שגיב ליכמן
	–
	פצ"ר - ס' פרקליט איו"ש, משרד הביטחון

	רפ"ק לירון קורן
	–
	קמ"ד מדור מטה אכיפה כלכלית, המשרד לבטחון פנים

	קרן אבירם
	–
	חוקרת בתחום המשפט החוקתי והבינלאומי


לרשימת השדלנים שנכחו בדיון – ראו בקישור זה.

<ייעוץ משפטי: >
סיגל קוגוט
אפרת חקאק
<מנהל הוועדה:>
אסף פרידמן
<רישום פרלמנטרי:>
יפה קרינצה
<הצעת חוק העונשין (תיקון – החמרת ענישה לחוטף על רקע לאומני), התשע"ה–2015,  פ/456/20, הצעת ח"כ מרדכי יוגב>
<בקשת ועדת החוקה, חוק ומשפט בדבר פיצול הצעת חוק המאבק בטרור, התשע"ה-2015,  מ/949>
<הצעת חוק העונשין (תיקון מס' 123) (הסתה לטרור), התשע"ו-2015,  מ/967>
<הצעת חוק המרשם הפלילי ותקנת השבים (תיקון – רישום פלילי על עבירות טרור), התשע"ו–2015,  פ/2243/20, הצעת ח"כ ענת ברקו>
<היו"ר ניסן סלומינסקי:>
שלום, אני פותח את ישיבת ועדת החוקה חוק ומשפט. ברוכים הבאים חברי חברי הכנסת, ברוכים אנשי הממלכה, ברוכים האורחים הנוספים שהצטרפו. גם פה יש כבר תחושה שאנחנו עושים את זה; כמה סמלי זה יהיה שיכול להיות שבאותו יום נסיים – נכון שעוד לא נצביע, אבל נסיים – גם את החוק הכי עוצמתי מבחינה חברתית ומצד שני את החוק הכי עוצמתי מבחינה ביטחונית, כדי להראות שאנחנו מסתכלים על הביטחון של מדינת ישראל לא רק בטרור, אלא גם בחלק החברתי. גם זה חלק מהביטחון. 
<חיים ילין (יש עתיד):>
- - - את חוק המישוש, אם זה יותר חזק.

<היו"ר ניסן סלומינסקי:>
המאבק בטרור הזה, להשוות אותו לחוק המישוש?

<חיים ילין (יש עתיד):>
כן, בטח. הזדמנות. בוא נבטל כמה חוקים, אם זה החוק החשוב. 

<היו"ר ניסן סלומינסקי:>
בחוק הזה אתה מבטל 140 צווים או חוקים או כל מיני דברים כאלו. אני מקווה שנוכל לסיים היום ולהצביע נצביע מיד בתחילת המושב הבא. כדי שנוכל לסיים אנחנו לוקחים על עצמנו – שני פרקים או פרק?

<סיגל קוגוט:>
כל מה שנשאר. 

<היו"ר ניסן סלומינסקי:>
כל מה שנשאר, שנפצל ואותם נקדם בנפרד. 

<סיגל קוגוט:>
עוד עשר דקות יש בוועדת הכנסת משהו שבגללו אנחנו צריכים להחליט דבר ראשון על המיזוג.
<היו"ר ניסן סלומינסקי:>
וב-13:00 יש רביזיה. 

<סיגל קוגוט:>
בסדר. הפיצולים זה במליאה והמיזוגים זה בוועדת הכנסת, והם הבטיחו לנו שאם נביא את זה עכשיו הם יכניסו את זה עוד עשר דקות, אז אגיד מה אנחנו רוצים למזג. חוץ מחוק המאבק בטרור, יש לנו עוד הצעה ממשלתית של הסתה, שדנו בה והטמענו אותה בנוסח שעליו הוועדה החליטה, ויש שתי הצעות חוק פרטיות שימוזגו על מנת להיות משולבות כאן בנוסח, כפי שאפרט להלן. אחת מהן היא הצעה של חברת הכנסת ברקו בעניין המרשם הפלילי, שתמצא פה ביטוי מסוים שנקריא אחר כך, אבל מקובל על חברת הכנסת ברקו; השניה היא הצעת חוק של מוטי יוגב, שגם הוא הסכים להשתלב בתוך ההצעה הזאת, שזה רלוונטי לפרק של החמרה בענישה, בנוסח שבו הוועדה מאשרת את הסעיף של החמרת הענישה.
אם בנתונים האלה הוועדה מוכנה למזג את ארבע הצעות החוק האלה, אני מציעה להחליט על זה עכשיו על מנת שנעביר את זה לוועדת הכנסת עכשיו. 
<היו"ר ניסן סלומינסקי:>
ודאי שנשמח למזג. מי בעד מיזוג אותן הצעות והדברים שהיועצת המשפטית, סיגל, אמרה?
הצבעה

בעד המיזוג – 3
נגד – 1
נמנעים – אין

המיזוג אושר. 
<היו"ר ניסן סלומינסקי:>
תודה, זה אושר ברוב קולות. אחתום כדי שיוכלו להעביר את זה מיידית. 

<סיגל קוגוט:>
עכשיו יש לנו פיצול, שאסביר אותו. זה פיצול למליאה. על מנת שנוכל לדון בכובד ראש בהוראות מסוימות שאפשר לדון בהן בתחילת המושב הבא גם בלי לעכב את חוק המאבק בטרור, אנחנו מציעים לפצל את הנושאים הבאים: הנושא הראשון הוא צווי הגבלה מנהליים – זה תיקון לחוק המעצרים המנהליים, וגם תיקון שעניינו יציאה מן הארץ. הפריט המשלים זה תיקון לחוק בתי-המשפט לעניינים מנהליים. 

הפריט השני שאנחנו מבקשים לפצל הוא תיקון לחוק שירות ביטחון כללי, שעוסק בכל מיני עניינים מחשוביים, שגם עליהם אנחנו מציעים לדון לחוד בלי לעכב את הדיונים בחוק הטרור. 

אקרא את ההחלטה: נפצל את סעיפים 115, 120 ו-131, וכן פריט 42(2) – זאת ההשלמה של חוק בתי-משפט לעניינים מנהליים, בסעיף 130.

<מיכל רוזין (מרצ):>
השאלה היא למה אנחנו מפצלים.
<היו"ר ניסן סלומינסקי:>
הפיצול אומר שהגענו לשלב שאנחנו יכולים להעביר את חוק המאבק בטרור, והמערכת או הממלכה - - - 
<מיכל רוזין (מרצ):>
במושב הזה?

<סיגל קוגוט:>
לא. הכוונה היא לסיים את הדיונים ולכתוב אותו בפגרה. 
<היו"ר ניסן סלומינסקי:>
יש פה המון כתיבה, כתוצאה מכל הדיונים. יכתבו אותו. 

<מיכל רוזין (מרצ):>
אפשר גם בפגרה לשבת על הסעיפים האלה. 

<סיגל קוגוט:>
זה דווקא לא כדאי, כי זה סעיפים מאוד שנויים במחלוקת. חברי הכנסת ייפגעו אם נעשה את זה בפגרה. 
<היו"ר ניסן סלומינסקי:>
הגענו לבשלות בנושא, אנחנו רוצים לסיים את זה היום, אם ירצה השם. בפגרה ישבו היועצים המשפטיים והאנשים הנוספים כדי לבנות. היו דיונים, כי כל מילה כאן בסלע. מיד בתחילת המושב נצביע לאשר את זה. בו זמנית אנחנו לא מזניחים את מה שאנחנו מפצלים אלא נתקדם בו זמנית גם עם מה שאנחנו מפצלים, כשנסיים את זה – ואני מניח שלא יקח הרבה זמן – גם את זה נאשר. זה מקובל, תיאמנו את זה עם המשרדים השונים שזה יהיה גם על דעתם. 

מי בעד הפיצול, כפי שהיועצת המשפטית אמרה? מי נגד?

הצבעה

בעד הפיצול –  פה אחד
נגד – אין
הפיצול אושר. 
<היו"ר ניסן סלומינסקי:>
אושר פה אחד. 

<סיגל קוגוט:>
עכשיו אנחנו עוברים דבר-דבר. סעיפים שנשארו לדיון הם אקלקטיים, כל מיני פרקים. הראשון זה סעיף ביצוע ותקנות. אקרא אותו.

"111. (א) שר המשפטים ממונה על ביצוע הוראות חוק זה למעט ההוראות המפורטות בסעיפים קטנים (ב) ו-(ד), והוא רשאי, בכפוף להוראות סעיף קטן (ג), להתקין תקנות בכל עניין הנוגע לביצוע הוראות החוק כאמור, ובכלל זה בעניינים אלה:  
(1) סדרי דין בבקשה לחילוט בהליך פלילי, ובכלל זה מסירת הודעה לטוענים לזכות ברכוש, לרבות מועד מסירת ההודעה ותוכנה, וכן המועד והדרך להודעת הטוען לזכות ברכוש על זכותו ברכוש ועל בקשתו להשמיע טענותיו בעניין החילוט;"

סעיפים (ב) ו-(ג), בגלל שזה שר הביטחון בהסכמת שר המשפטים או להיפך, אולי בשניהם נגיד שהם מתקינים את זה כאחד? למה זה בהסכמת זה וההוא בהסכמת ההוא?

<נעמה פויכטונגר:>
אנחנו שואפים להגיע לשם. בינתיים אין תמימות דעים בעניין, לכן אנחנו משאירים. ברשותכם, נברר. 
<סיגל קוגוט:>
אני מציעה ששניהם יתקינו את התקנות ב-(ב) ו-(ג).

<נעמה פויכטונגר:>
הם רבים - - -

<סיגל קוגוט:>
הסכמה ממילא מחייבת וטו, אז מה זה משנה. אז אם תהיה הסכמה, נעשה ש-(ב) ו-(ג) הם מתקינים יחד. אם תהיה הסכמה – אשנה.

"(ב) שר הביטחון ממונה על ביצוע הוראות חוק זה לעניין הכרזה לפי סימן א' לפרק ב', ועל ביצוע הוראות פרק ז', והוא רשאי, בהסכמת שר המשפטים ובכפוף להוראות סעיף קטן (ג), להתקין תקנות לביצוע ההוראות כאמור; תקנות לעניין ביצוע צו תפיסה או צו חילוט לפי פרק ז' יותקנו בהתייעצות עם השר לביטחון הפנים.
(ג) שר המשפטים יחד עם שר הביטחון יקבעו תקנות בעניינים אלה:"

<חיים ילין (יש עתיד):>
זה כבר שלושה שרים. 

<סיגל קוגוט:>
כן. 

<חיים ילין (יש עתיד):>
זה מה שנקרא: אין סיכוי. 

<נעמה פויכטונגר:>
אנחנו כבר עובדים על זה. 

<סיגל קוגוט:>
"הפרטים שייכללו בהכרזה של שר הביטחון או של ועדת השרים לפי פרק ב';
(1) דרכים ומועדים להמצאת הודעות לארגון טרור מוכרז או למי שהוכרז פעיל טרור, ולמי שחלה עליו חובת דיווח לפי הוראות סעיפים 7 או 8א לחוק איסור הלבנת הון; 
(2) הדרך והמועד להגשת בקשה לביטול הכרזה של שר הביטחון או ועדת השרים, וכן אופן קיום הביקורת התקופתית על הכרזת ועדת השרים;
(3) הוראות בעניין ניהול הרכוש שנתפס ושחולט לפי הוראות פרק – זה כנראה יהיה ו' או ז' - ובכלל זה אופן תשלום הוצאות ניהול הרכוש כאמור; תקנות לפי פיסקה זו יותקנו בהסכמת שר האוצר."

<היו"ר ניסן סלומינסקי:>
זה בגלל שאין קרן?

<סיגל קוגוט:>
לא תהיה קרן. 

"(ד) השר לביטחון הפנים ממונה על ביצוע הוראות פרק ח', והוא רשאי, בהסכמת שר המשפטים, להתקין תקנות לביצועו, לרבות בעניין המצאת עותק של צו למניעת פעילות ושל צו להגבלת שימוש במקום, לבעלים של מקום או למחזיק בו, וכן לעניין הגשת בקשה לעיון חוזר. 
תקנות לפי חוק זה, למעט צו של שר הביטחון" - כלומר, חוץ מהכרזות, אנחנו לא מאשרים הכרזות – "יותקנו באישור ועדת החוקה, חוק ומשפט של הכנסת."
אמרנו שנעשה סעיף של דיווח לוועדה. היה לנו חשוב לשמר את הוראות הדיווח שהיה לפי הפרק של חשוד העצור בעבירות ביטחון. 
<היו"ר ניסן סלומינסקי:>
דיברנו על רביזיה ב-13:00. מפני הכבוד, אחכה ליעל דקה. היא הגישה את הרביזיה. תמשיכי, בבקשה. 

<סיגל קוגוט:>
בפרק הזה – אני אפילו לא צריכה לקרוא את הסעיף.  כתבתי אותו כדי שתראו שאנחנו משמרים את הוראות הדיווח של חשוד העצור בעבירות ביטחון, כי הדיווח חשוב לביקורת הפרלמנטרית, בלי קשר לשאלה אם זו הוראת שעה או לא. קבעתי כאן עוד הצעה, שמפאת רוחבה לא אעמוד עליה עכשיו ונדון בה כשנדון בחוק שקשור למניעת פגישה עם עורך דין. יש על שולחננו הצעת חוק שמטפלת בסעיף 35. 
<היו"ר ניסן סלומינסקי:>
נעשה הפסקה בדיון ונעבור לרביזיה. 

<(הישיבה נפסקה בשעה 12:11 ונתחדשה בשעה 12:21.)>
<היו"ר ניסן סלומינסקי:>
אני מחדש את הישיבה.

<סיגל קוגוט:>
לכן כרגע סעיף הדיווח יהיה 111, ואת (ב) אני מוחקת. אשאיר את זה לדיונים בסעיף 35 לחוק המעצרים. 

תיקון חוק סדר הדין הפלילי – מדובר בסעיף של עדות מוקדמת. בדיון הקודם דנו בזה והממשלה ביקשה לחשוב. הבנתי שהיא עדיין עומדת על התיקון. מדובר בגביית עדות מוקדמת, שהתבקשנו לאשר חזקה שכל מי שהוא תושב המועצה הפלסטינית, חבל עזה או מדינות אויב, חזקה שלא ניתן יהיה לגבות את עדותו במהלך המשפט. זה סעיף שלא חל רק על ענייני טרור, זה סעיף שחל על כל תיק פלילי באשר הוא. גם מהסיבה הזאת וגם מהסיבה שבדרך כלל סעיף 117 לחסד"פ לא מתאים ככלל, לפי מה שהסבירו לנו,  לענייני טרור אלא במיעוטם של המקרים, רצינו שאורלי תסביר לנו למה צריך את החזקה הזאת. 

<אורלי בן-ארי:>
קודם כול, צריך לזכור שזו חזקה והיא, כמובן, ניתנת לסתירה. היא יוצרת איזושהי פרזומפציה של מציאות קיימת, מנסה לשקף את המציאות הקיימת ואת הקושי להתמודד אתה במציאות המשפטית. סברנו שיש היגיון שתהיה חזקה כזו, בגלל הקשיים לנהל תיקים באופן שבו אנחנו נדרשים לנהל, כשאין לנו את היכולת באופן אמיתי להגיע תמיד לאותם עדים בשלבים שהם קריטיים לניהול התיק. התיקים האלה הרבה פעמים נסמכים על עדויות של עד אחד או שניים לכל היותר, לכן כל המבנה קורס ברגע - - - 

<סיגל קוגוט:>
אבל לא תשתמשו בסעיף שהוועדה נתנה לכם, של אמרת עד? הרי אז הסבירו לנו שהסעיף של עדות מוקדמת לא כל כך מתאים לתיקי טרור, ובעיקר השתמשו בסעיף של אמרת עד. מתי כן משתמשים בסעיף של עדות מוקדמת?

<אורלי בן-ארי:>
אני חושבת שהאיזון הנכון מצדיק ששני הכלים האלה יהיו נתונים. לפי דעתי, זה ייתן ספקטרום גם לתביעה וגם לבית-המשפט לומר לנו: יש לכם גם את הכלי הזה, מדוע לא הסתייעתם בו? בסופו של דבר, גם עדות מוקדמת, יש לה את החסרונות שלה, משום שככלל, הליך כזה עלול להתקיים שלא בפורום שהולך לשמוע את כל התיק, לפעמים אפילו בהרכב חסר ולוקה. 
<סיגל קוגוט:>
אתם מוכנים להגביל את זה לענייני הטרור ולא לכל תיק פלילי באשר הוא?

<אורלי בן-ארי:>
אם זו ההצעה - -

<סיגל קוגוט:>
כן. 

<אורלי בן-ארי:>
- - אני חושבת שאפשרי ללכת בדרך הזו. אני באמת חושבת שלתת את שני הכלים האלה יאפשר פעמים להסתייע פה ולא להסתייע שם, כי גם בסעיף 47 יש חסרונות, ואנחנו מודעים להם. גם אני לא רוצה שמערכת הביטחון והפרקליטות ינצלו את הכלי הזה לרעה בנסיבות האלה, ולכן יכול להיות שזה איזה מתווה שאפשר לחשוב עליו. 
<נעמה פויכטונגר:>
צריך להודות שאנליטית היא לא ממש עניינית, אבל בוודאי שמבחינת האינטרס, יותר חשוב בתיקי טרור שהדבר הזה יתאפשר מאשר בכלל התיקים. 

<סיגל קוגוט:>
בסדר, אז נעשה את זה בתיקי טרור. עכשיו נתנו עוד כלי לתביעה, שבתיקי טרור היא תוכל לגבות עדת מוקדמת יותר בקלות, כי תהיה חזקה - - - 

<חיים ילין (יש עתיד):>
זה ברור לי, אבל דברת גם על טרור וגם על פלילי. מה המשמעות?
<סיגל קוגוט:>
עכשיו, בגלל שאנחנו בחוק הטרור, לא נתקן את כל המשפט הפלילי. נעשה את זה בתחום שלנו. 

סעיף 129, חוק איסור הלבנת הון - מאז הכחול חלו שינויים. כתבתי שאנחנו מסכימים לשינויים האלה. זה מרחיב, אמנם, את האפשרות להעביר מידע, אבל זה לפחות תחום שנראה לנו סביר ונורמלי אנליטית. יש פה שני תיקונים: אחד מהם קשור לעבירות מידע והשני לעבירות מקור. בכל הסעיפים: 28, 29, 30, 31א ו-31ב רבא, בכל מקום שבו כתוב "חוק איסור מימון טרור" יהיה כתוב "חוק המאבק בטרור", על אף שיש כאן יותר עבירות. 

אחר כך יש לנו לתקן את התוספת ולהוסיף עבירות מקור. אני מודה שחלק מהעבירות שיש פה, לדעתי הן לא כל כך רלוונטיות להלבנת הון. אני חושבת שחלק מהמוטיבציות לשים דברים כעבירות מקור זה הוראות החילוט. לשמחתי, ממילא הוראות החילוט הפליליות הפנינו לחוק איסור הלבנת הון, לפחות זה יצמצם את המקרים שבצורה מלאכותית מנסים להיכנס לחוק איסור הלבנת הון רק בשביל ליהנות מהוראות החילוט. לכן אני לא רוצה להתקוטט אתכם על זה, אבל לא כל העבירות פה הן באמת עבירות הלבנה. יש פה עבירות שהן באמת כלכליות - אני מסכימה, יש תמיכה כלכלית – ויש פה עבירות שהן לא כל כך מתאימות להלבנת הון. 

אני מקווה שאותן הנחיות שעשינו על דיני מסים באמת יהיו רוח המפקד גם בהלבנת הון, בגלל שלהגיד שאדם שהוא חבר פסיבי בארגון טרור, עכשיו אקרא לו גם "מלבין הון" כי הוא מחזיק איזה סכום ובגלל זה העונש שלו יהיה עשר שנים במקום חמש – אני מקווה שאת אותן הנחיות שעמלו עליהן כל כך קשה בשבוע שעבר, תחילו גם פה מבחינת ההגינות שבדבר, כי לגבי הוראות החילוט אתם לא צריכים את זה. הוראות החילוט, ממילא הפנינו לחוק איסור הלבנת הון. 
<היו"ר ניסן סלומינסקי:>
נזכיר שבחוק שבעזרת השם נעביר, כל מה שקשור לארגוני פשע, שם לא שמנו את הרף הכספי הגבוה כי אמרנו שאנחנו רוצים - - - 

<סיגל קוגוט:>
אנחנו לא מדברים פה על ארגון. 

<היו"ר ניסן סלומינסקי:>
כשדובר על הון שחור שמנו רף כספי גבוה, כדי שלא יטפלו באדם הקטן. אבל אם זה קשור לארגוני פשע – אמרנו ששם אין את הרף. אם זה קשור לארגוני טרור, גם כן - - - 
<סיגל קוגוט:>
מה שמוצע פה זה, כמובן, לא רק על ארגוני טרור. לכן אמרתי מה שאמרתי. 

<היו"ר ניסן סלומינסקי:>
אז אני אומר, מה שקשור לארגוני טרור, לא יהיה דינם פחות מאשר ארגוני פשע מהבחינה הזאת. זה בסדר. 

<עמית מררי:>
יש עבירות מקור שונות, בדרגות חומרה שונות בתוספת לחוק איסור הלבנת הון. באמת מפעילים אותם במידתיות. 

<סיגל קוגוט:>
במידתיות. כאן, בגלל שהחילוט ממילא לא צריך להיות המוטיבציה, אז - - - 

<היו"ר ניסן סלומינסקי:>
מאחר שהיא העירה שבחוק שנעביר שמנו מגבלות כספיות גבוהות, נזכרתי שלגבי מה שקשור בארגני פשע וטרור – זה בסדר, יש לכם סמכות. 

<סיגל קוגוט:>
ככל שמדובר בארגונים - בוודאי שכך. אנחנו מוסיפים גם דברים שלא קשורים רק לארגון, אלה יהיו סעיפים 23, 24, 25, 26, 28, 31, 32, 33, 34 ו-35. בזה סיימנו את חוק איסור הלבנת הון. 

"תיקון חוק 42. מאבק בטרור – החלטה של רשות בעניין צו מהמפורטים להלן: 
(1) צו תפיסה מינהלי וצו חילוט לפי פרק ז' לחוק המאבק בטרור, התשע"ה–2015, וכן צו למניעת פעילות או צו להגבלת שימוש במקום, לפי פרק ח' לחוק האמור;" זו התוספת הראשונה לחוק בתי-משפט לעניינים מנהליים. 
<נעמה פויכטונגר:>
סליחה שאני מחזירה אותנו להלבנת הון. ברשימה שהעברנו לכם, בנוסף לרשימת העבירות ביקשנו לכלול עבירה שהיא מעשה טרור. זאת אומרת, העבירות האלה, בדרגת החומרה הגבוהה, ככל שהן מולידות גלגול של כספים, גם בהן יש לראות עבירות מקור. סליחה, פשוט לא שמנו לב לפני רגע. בנוסח שלכם זה לא נכנס, אני תוהה אם זה היה בכוונה. אולי זה נשמט מהמכתב שלנו?

<סיגל קוגוט:>
זה לא משנה, זה אותו דבר. אני מוסיפה את זה. 

<נעמה פויכטונגר:>
תודה. 

<סיגל קוגוט:>
בחוק מאבק בארגוני פשיעה, התשס"ג–2003‏, פריט 3 נמחק. מאחר שעכשיו עשינו חוק חדש, ששם אנחנו מחליטים מי הארגון ומי לא אנחנו יורדים מחוק ארגוני פשיעה. 
"133.
בחוק הסדרת מחקרים במחוללי מחלות ביולוגיים, התשס"ט–2008‏, בסעיף 1, בהגדרה "עבירות ביטחון", אחרי פסקה (5) יבוא:
(6) עבירת טרור כהגדרתה בחוק המאבק בטרור, התשע"ה–2015, למעט עבירה לפי סעיפים 28, 29, ו-35 עד 37 לחוק האמור;".
כתבתי לכם בהערה במה בכלל עוסק החוק הזה. אלה העבירות שמי שעבר אותן לא יכול להתמנות לחבר המועצה למחקרים במחוללי מחלות. 
פקודת בתי הסוהר – עוסקת במניעת פגישה עם עורך דין, אבל בצורה המרוככת יותר, של ייצוג כפול. כאן אנחנו מגדירים: במקום "ארגון טרוריסטי" יבוא "ארגון טרור". בסעיף 45א(1), שוב במקום ההגדרה "ארגון טרוריסטי" יבוא "ארגון טרור", ובסעיף קטן (ב) כנ"ל. בתוספת הראשונה אחרי פרט 3: "עבירת טרור חמורה כהגדרתה בחוק המאבק בטרור, התשע"ה–2015".
<נעמה פויכטונגר:>
"חמורה" לא הופיעה בנוסח שלנו, זו הצעה של הוועדה לצמצם. אבל צריך לשים לב: עבירת טרור חמורה לא כוללת מה שאתם מכנים "חבֵרוּת פסיבית בארגון טרור", אבל החברות בארגון הטרור היא העניין העיקרי שמקים את הצורך בסעיף הזה, והוא גם נכלל בנוסח היום. לכן, גם אם מחליטים להגביל את זה לעבירת טרור חמורה, להבנתנו כל סוגי החברות בארגון טרור צריכים להישאר בתוספת הזאת. אני מזכירה: הסעיף הזה מאפשר למנוע מעורכי הדין לעשות סבב שופינג בין כל החברים בארגוני הטרור בבתי הסוהר השונים. לכן עצם החברות פה היא אינדיקציה מאוד חשובה להפעלת הסעיף. אם משאירים אותה בחוץ זה בפירוש מצמצם את התחולה שלו כיום, וזאת לא היתה הכוונה. 
<סיגל קוגוט:>
טוב. "עבירה חמורה" ו"חברות". בסדר. 

<נעמה פויכטונגר:>
דבר שני, מכיוון שהנושא של עבירת טרור חמורה בשלב הנוסח עוד לא הובהר, לנו חשוב להבהיר שזה חל גם על עבירות ביטחון, שגם הן נכללות היום בתוספת. 

<סיגל קוגוט:>
אני אומרת לך שנגדיר מה זה "עבירת ביטחון חמורה" לעומת "עבירת טרור חמורה", בגלל שעבירת ביטחון חמורה תכלול גם את העבירות שנמצאות ב"חשוד העצור בעבירת ביטחון". זה יחול פה וזה יחול בביטוח הלאומי, אבל זה לא יחול בכל מקום שכתוב "עבירת טרור חמורה". פה הבנתי. 

<נעמה פויכטונגר:>
נכון שעבירת טרור חמורה לא תמיד כוללת את עבירות הביטחון, לגבי אם נגדיר "עבירת ביטחון חמורה" - - - 

<סיגל קוגוט:>
לא משנה איך נעשה את זה. אני אומרת את זה בכותרת, הטכניקה לא משנה. 
<נעמה פויכטונגר:>
לא יצומצם לעומת - - -
<סיגל קוגוט:>
פה לא יצומצם. 

<היו"ר ניסן סלומינסקי:>
אני רוצה להבין. המשמעות כאן היא שאפשר יהיה למנוע ממנו פגישה עם עורך דין - - - 

<סיגל קוגוט:>
זה על אסירים. 

<נעמה פויכטונגר:>
לא לא, לא מדובר על מניעת פגישה עם עורך דין. מדובר על עורכי דין מסוימים - - 

<סיגל קוגוט:>
שלא יוכלו לייצג יותר מאחד. 

<נעמה פויכטונגר:>
 - - שעוברים בין כל בתי-הסוהר ומתאמים בין האסירים השונים. 
<היו"ר ניסן סלומינסקי:>
על זה דנו כבר. 

<סיגל קוגוט:>
עכשיו זה בפקודת בתי-הסוהר על אסירים. 

<נעמה פויכטונגר:>
זה סעיף קיים. 

<סיגל קוגוט:>
תיכף נגיע לסעיף שדני בו, שזה בשלב החקירה. אלה שני שלבים שונים. 

תיקון לחוק הביטוח הלאומי – גם כאן, עבירת טרור תהיה בהגדרתה הרחבה, כי לא רצינו לפגוע בהוראה כפי שהיא: "שלילת קצבה מאדם או ממשפחתו בשל ביצוע מעשי טרור". גם כאן, בגלל שהוראת השעה הופכת לחלק מחוק הטרור, זה תיקון טכני אבל נדאג שיחול על כל העבירות שגם היום הוא חל עליהן. 
סעיף 135. תחולה והוראות מעבר - קראנו את זה כשקראנו את ההכרזות, אבל בכל זאת: 
"(א) חבר בני אדם שהוכרז, לפני יום תחילתו של חוק זה, שהוא ארגון טרוריסטי, לפי סעיף 8 לפקודת מניעת טרור, התש"ח–1948 (בסעיף זה – פקודת מניעת טרור) או שהוא התאחדות בלתי מותרת, לפי תקנה84(1)(ב) לתקנות ההגנה (שעת חירום),1945‏ יראו אותו כאילו הכריזו עליו בהכרזה סופית שהוא ארגון טרור, לפי סעיף 6 לחוק זה, וחבר בני אדם שהוכרז, לפני יום תחילתו של חוק זה, שהוא ארגון טרור, לפי סעיף 2 לחוק איסור מימון טרור, התשס"ה–2005 (בסעיף זה – חוק איסור מימון טרור), יראו אותו כאילו הכריזו עליו שהוא ארגון טרור, לפי סעיף 11(א) לחוק זה.
(ב) אדם שהוכרז, לפני יום תחילתו של חוק זה, שהוא פעיל טרור, לפי סעיף 2 לחוק איסור מימון טרור, יראו אותו כאילו הכריזו עליו שהוא פעיל טרור לפי סעיף 11(א)(2) או (3) לחוק זה.

(ג) עבירה לפי פקודת מניעת טרור או חוק איסור מימון טרור שנעברה לפני יום תחילתו של חוק זה, יראו אותה כעבירת טרור."
אנחנו מציעים משהו אחר, כי לא הצלחנו ממש להבין את הדבר. לפי דברי ההסבר, ממה שהבנו, מה שצריך פה זה לעשות הוראות מעבר על החילוטים. לגבי החילוטים – אני מציעה לשם הבהירות והפשטות, וגם בגלל שהתנאים הם לא זהים ואני צריכה לשמור על היכולת של בן אדם להתגונן ולהפריך את החזקה, במיוחד החזקה החדשה ששמנו על עזה, אם התיק עדיין מתנהל והאדם עדיין יכול להתגונן - לא אכפת שיחילו עליו את הוראות החילוט החדשות; אבל אם התיק הסתיים בפסק דין, אפילו בערכאה ראשונה, לא נעשה בין ערכאה ראשונה לערכאת הערעור הבדל בהוראות חילוט ולא נתחיל להחזיק תיקים שנגמרו למטה בשביל לחלט. לדעתי, זה צריך להמשיך להיות לפי הדין הקודם, שהוא ימשיך לחיות לצורך סיום התיקים שעדיין מתנהלים. 
לכן, במקום ההוראה הזאת, שקשה להבין, אני מציעה אחת משתיים; שמתי פה גרסה ב', כי לא אכפת לי – ברגע שאדם עדיין יכול להתגונן והתיק עדיין מתנהל, לא אכפת לי שילכו לפי הוראות החילוט החדשות, כשהוא יכול להתגונן ולהפריך את מה שאנחנו מרשים לו להפריך. אז תבחרו – או מי שעבר עבירה לפי הדין - - -
<היו"ר ניסן סלומינסקי:>
רק שניה. אני רואה לפי הבעת פניה - - -

<נעמה פויכטונגר:>
היינו שמחים אם היה לנו יותר זמן לחשוב על המשמעות. לא ראינו בהסדרים החדשים פה הסדרים מחמירים, כך שלא ראינו בדיוק מתי זה יכול לפעול לרעת הנאשם. 

<סיגל קוגוט:>
חזקה היא מחמירה. 

<נעמה פויכטונגר:>
דווקא החזקה לא כל כך רלוונטית להליכים הפליליים שעליהם דיברת בהמשך דברייך. גרסה ב' שאת מציעה מדברת ספציפית על הליכים משפטיים, שזה ההליכים המשפטיים - לא ברור מה זה עושה לחילוט המנהלי. נכון נראה לנו שאם יש מקום לקבל אמירה כזאת אז עדיף הנוסח הראשון. יש בו משהו רחב, ולכן גם קצת סתום, אבל על פניו הוא כאילו משמר מצב משפטי ולכן אנחנו לא מתכוונים אתו. 
<סיגל קוגוט:>
אני מאוד אשמח. זה בסדר, העיקר שתהיה בהירות, שאני לא צריכה הלכות ושבעה שופטים אחר כך על מה חל ומה לא חל. 
"(ד) העבירות המנויות להלן, שנעברו לפני יום תחילתו של חוק זה, יראו אותן כעבירות טרור חמורות:" – אנחנו מבינים שזה לעניין פרק ה' וסעיף 35 לחוק המעצרים. אנחנו מציעים להוסיף את זה. 

<נעמה פויכטונגר:>
זה נכון היה בנוסח הכחול, אבל אני מזכירה לכם שבפרק של העבירות הכלכליות זה היה אמור להיות עבירות טרור; הגבלתם אותנו שם לעבירות טרור חמורות ולכן ממילא אנחנו צריכים כאן שזה יחול גם שם. לכן, להבנתנו, כל מקום שהחוק מדבר על "עבירת טרור חמורה" אני צריכה שזה יהיה רלוונטי גם לסעיפים הישנים שעונים לאותם יסודות. 
<סיגל קוגוט:>
רגע, אני רוצה להבין את מה שאמרת. 

<נעמה פויכטונגר:>
לפי הנוסח הכחול, שהסעיף הזה התכתב אתו, כל הסעיפים של איסור פעולה ברכוש טרור וחובות דיווח על פעולה דיברו על עבירות טרור, לכן מה שהיה רלוונטי זה סעיף (ג). את סעיף (ג) צמצמנו כי התייחסנו כרגע רק לחילוט, בסעיף (ד) אתן רוצות להפנות רק למה שאמרנו בדברי ההסבר, אבל עכשיו זה מחייב התייחסות חדשה. כל מקום בחוק שבו אמרנו "עבירת טרור חמורה" זה צריך להיות רלוונטי גם כן. זה בעקבות השינויים שחלו פה. 

<סיגל קוגוט:>
בסדר. אז אקרא את הנוסח המקורי: 
"(ד) העבירות המנויות להלן, שנעברו לפני יום תחילתו של חוק זה, יראו אותן כעבירת טרור חמורה:
(1) עבירה לפי סעיפים 2 או 3 לפקודת מניעת טרור;

(2) עבירה לפי סעיף 8 לחוק איסור מימון טרור;

(3) לעניין הוראות פרק ה' – גם עבירת ביטחון כהגדרתה בחוק סדר הדין הפלילי (עצור החשוד בעבירת ביטחון) (הוראת שעה), התשס"ו–2006." 
תחילה – כאן יש שני סעיפים, שננסח אותם אחר כך, אבל רציתי שהוועדה תאשר את העיקרון. הראשון הוא פרק זמן, שרק תאמרו לנו מה אתם חושבים שהוא יהיה, לצורך הקמת הוועדות המייעצות וההתחלה של הפעלת החוק, ההכרזות. 

<נעמה פויכטונגר:>
זה לא רק ההכרזות, אנחנו צריכים להתקין תקנות גם לעניין החילוט. גם שם, כל עוד אין לנו הוראות שמסדירות את נושא הניהול והמימון, קשה להפעיל את החילוט בלי התקנות שלצדו. כבר אומר שאנחנו עובדים על זה מזה זמן רב במרץ, אבל זה ייקח עוד קצת זמן. 

<סיגל קוגוט:>
על איזה זמן חשבתם?

<נעמה פויכטונגר:>
הקמת הוועדה המייעצת היא כנראה דבר שלוקח קצת זמן – בין חודשיים לשלושה מיום הפרסום ברשומות. ממילא, החלק השני, לגבי תחילת הביטול של תקנות ההגנה, הוא יחסית למועד כניסת החוק לתוקף. 
<רז נזרי:>
החוק ייכנס לתוקף קצת אחרי הפגרה – זה אומר מאי? 
<סיגל קוגוט:>
נמצא איזה חודש, רק תגידו כמה זמן. 

<רז נזרי:>
אנחנו צריכים לראות מרגע תקופת החוק. ההיערכות, מעיר חברי עורך הדין הלמן בצדק, שיש נפקות אם אנחנו עושים את ההיערכויות האלה בתקופה של חגים, חופשים וכו'. זה פרוצדורות שלפעמים צריך לעשות ישיבות - - - 
<סיגל קוגוט:>
אני מניחה שביוני החוק הזה ייכנס לתוקף. 
<ענר הלמן:>
ואז באוגוסט חצי מעובדי המדינה לא יהיו ובספטמבר יש את החגים. צריכים להביא את זה בחשבון. 

<סיגל קוגוט:>
החגים באוקטובר. 

<ענר הלמן:>
אבל לא יספיקו בחודש הזה. 

<רז נזרי:>
בואו נעשה חצי שנה. מקסימום. 
<היו"ר ניסן סלומינסקי:>
עד חצי שנה. 

<סיגל קוגוט:>
תמיד זה "עד". הם יכולים להביא תקנות קודם. חצי שנה, בסדר. לא חייבים תקנות כדי להפעיל את כל ההוראות בחוק הזה. 
<רז נזרי:>
בואו נתקדם, נחשוב. 

<סיגל קוגוט:>
אוקיי. הבקשה השניה היא, לשם מניעת חשש מקטסטרופות בחוק החדש ולהטמעתו, נאפשר תקנות ההגנה שמתבטלות, שימשיכו להיות בתוקף עוד איזה זמן אחרי שהחוק נכנס לתוקף, ובלבד שהפעלתן תהיה מותנית באישור של אינסטנציה גבוהה. 

<חיים ילין (יש עתיד):>
איך זה בפרקטיקה?

<סיגל קוגוט:>
כותבים הוראת מעבר, כך: תחילתו של חוק זה – מה שאנחנו קובעים. אחר כך כותבים: תקנות ההגנה 74, 85, 120 שמתבטלות יישארו בתוקף עד יום זה וזה, ואולם פעולה לפיהן תהיה רק לפי אישור של היועץ המשפטי לממשלה. 

<חיים ילין (יש עתיד):>
ובפרקטיקה, כשיש משהו, מה תופס?

<סיגל קוגוט:>
הכוונה היא שהחוק הזה יתפוס רק אם פתאום יסתבר שבטעות שכחנו משהו וצריך חרוץ מהר לתקן את זה בשלוש קריאות ביום אחד, בינתיים ישתמשו בתקנות ההגנה לפי אישור של גורם מאוד בכיר. זאת הכוונה. 
תמשיכו להתייעץ על הזמנים, אבל שזה לא יצא שבסוף התקנות ההגנה יהיו בתוקף עוד שנה. זה לא. 

<רז נזרי:>
לשנה לא נגיע. 

<סיגל קוגוט:>
לא אמרתי סתם. שלושה חודשים, חצי שנה – זהו, בטווח הזה תמצאו את הזמנים שאתם רוצים. 

תוספת – זה לעניין שימוש באמרת עד שיצא מהמדינות המנויות להלן: אפגניסטן, לוב, סודאן ופקיסטן.
<היו"ר ניסן סלומינסקי:>
את אלה הוספנו?

<סיגל קוגוט:>
כן. הוספנו בתוספת, כדי שאפשר יהיה להשתמש באמרה: "גם אם האדם לא נמצא".

<היו"ר ניסן סלומינסקי:>
גם פקיסטן?

<נעמה פויכטונגר:>
אסביר איך נולדה הרשימה הזאת. אני אומרת את זה עכשיו מהזיכרון, אני מקווה שאני מדייקת. יש לנו שני מקורות עיקריים שמונים את המדינות שאתן היחסים שלנו מורכבים: אחד זה החוק למניעת הסתננות, שמוזכר במפורש בסעיף, והשני זה חוק האזרחות. הכוונה היתה לכלול את שתי הרשימות האלה, אבל החוק עצמו נזכר בסעיף עצמו. יש כמה מדינות שנכללות שם שבפועל לא פשוט לנו אתן, אבל קשה לנו להגיד אותן ברחל בתך הקטנה בתוספת. מדינות שלכאורה יש לנו יחסים דיפלומטיים אתן, אבל המציאות מולן היא לא מאוד שונה ממדינות אויב. לכן הרשימה הזאת מבטאת את הדלתה בין שני החיקוקים האלה, כדי שכל המדינות יהיו מכוסות. זה עניין טכני לגמרי. 
<סיגל קוגוט:>
עכשיו יש לנו סעיפים מפרק העבירות שלא סיימנו לדון. הממשלה מוכנה לוותר על עבירה של 38 שמכוסה בסעיפים אחרים.

<נעמה פויכטונגר:>
חשוב לי להבהיר לפרוטוקול: הסיבה שבגללה שאנחנו מוותרים על סעיף 38 היא מתוך הבנה ותיאום בינינו, שברור שהעבירה הקיימת בחוק העונשין, של הפרת הוראה חוקית, חלה ורלוונטית גם לגבי הצווים המנהליים שדיברנו עליהם מכוח החוק הזה. לכן וידאנו שזה לא נופל בין הכיסאות. ברור שמי שמפר את הצווים עובר עבירה פלילית, רק שיהיה במסגרת הדין הקיים. 
<סיגל קוגוט:>
כן, כמו בחוקים אחרים, שעוסקים בחילוט. 

<חיים ילין (יש עתיד):>
מה יקרה בתקופת המעבר?

<סיגל קוגוט:>
אמרנו: תיקים שמתנהלים עכשיו יהיו לפי תקנות ההגנה, לפי הדין הקיים, והתיקים החדשים לפי החוק החדש. 

<היו"ר ניסן סלומינסקי:>
לא יהיה מרווח. 

<סיגל קוגוט:>
"39. המפר צו למניעת פעילות או צו להגבלת שימוש במקום, שניתנו לפי סעיפים 99 או 102, ובכלל זה מרשה לאחר להשתמש במקום שניתן לגביו צו כאמור, דינו – מאסר שנתיים."

נושאים לסיום פרק העבירות – סעיף 40, הוועדה החליטה על החמרת ענישה, וניסיתי בכל צורה, למצוא איזושהי דרך לבטא את זה שעבירות שהמחוקק נתן עליהן את הדעת וחשב על הטרור כשהוא קבע אותן, שלא תהיה פה החמרת ענישה כפולה. 

מה שאני הצעתי, הממשלה לא אוהבת אותו, אז אני רוצה לשאול שאלה, כי אני רוצה לקצר. 
<עמית מררי:>
סעיף (ג) עונש מזערי? על זה אנחנו מסכימים. 

<סיגל קוגוט:>
לא העונש המזערי, עצם זה שאפשר יהיה שהוראת ההחמרה על עבירות שהערך המוגן שלהן מכיל טרור היום. את זה את לא רוצה, אז יש לי הצעה חלופית, כי אני רוצה לקצר את הדיון - לא יכול להיות שזה יחול על יידוי אבנים. 
<עמית מררי:>
מה - - -?

<סיגל קוגוט:>
לא יכול להיות. לפני שלושה חודשים הוועדה הזאת אמרה שעבירות של יידוי אבנים זה 10 שנים או 20 שנה, לפי העניין. עכשיו, לפי הסעיף הזה, זה יהיה 20 שנה או 25 שנה. תשקלי את זה, כי זה לא יהיה רק זה, זה גם עבירות אחרות שאת הולכת להביא לי עוד מעט, שכבר עכשיו עשית בהן מדרג. 
<עמית מררי:>
מה?

<סיגל קוגוט:>
כמו הנסיעות לאימונים בסוריה. אנחנו עשינו עכשיו מדרג: תשע, שבע, חמש, כי ידעת שתביאי עבירה שתהיה חמש. אני ממש לא רוצה שהיא תהיה עשר רק בגלל ההוראה הזאת. ההצעה היא: בחוק העונשין, בסעיף יידוי האבנים, להגיד שלא חל הסעיף הזה. כשתביאו לנו עוד עבירות שהן דומות ליידוי אבנים ושהוועדה הזאת תקבע בהן עונש מתוך אספקלריה של טרור, נוסיף גם שם סעיפים כאלה. 
<רז נזרי:>
אבל למה את יוצאת מנקדות הנחה - - - 

<זאב בנימין בגין (הליכוד):>
לגבי יידוי אבנים, אני יכול לומר שאנחנו בעד כפל ענישה, אבל לא בעד כפל כפליים. 

<רז נזרי:>
זה לא יוצא כפל כפליים גם לפי החשבון הזה. צריך לזכור שיידוי אבנים, גם 332 לא קיים. טוענים נגדנו שעשינו בכאילו - היתה קיימת 20 שנה. 

<היו"ר ניסן סלומינסקי:>
לא עשינו החמרה לעונש. 

<רז נזרי:>
- - -זירות אחרות - - - 

<סיגל קוגוט:>
עשינו חלוקה של העבירה, ותוספת של עבירה שלא מסכנת אנשים, לא במטרה לסכן אנשים – 10 שנים. עשינו חלוקה אחרת, אבל בדיונים בוועדה הזאת לא היה חבר כנסת אחד שלא אמר שאת כל הדבר הזה הוא עושה באספקלריה של טרור. כך דיברה גם פרקליטת מחוז ירושלים. כל הדברים שהובאו כאן, הנתונים שהובאו כאן והמטרה של חברי הכנסת – הכול היה באספקלריה של טרור, וזאת על אף שבחלק מזה היתה גם הקלה מסוימת, על מנת לשדר לבית-המשפט שגם העבירה בנסיבות הקלות, אנחנו עדיין מצפים שהענישה תהיה מאוד כבדה - של עשר שנות מאסר. להחיל על זה, בטרם יבשה הדיו, את הסעיף הזה, שבסך הכול את העשר יהפוך ל-20 ואת ה-20 ל-25 שנה – זה לא בסדר. 

<רז נזרי:>
בעיניי יש פה בעיה עקרונית, שאנחנו מוציאים משהו. אני יכול לשאול את השאלה מהכיוון ההפוך: הפער הזה, זה מה שעושה לך את העניין? בעיניי, ההוצאה של סעיפים שוברת את המסגרת הכללית, שיש עבירות של טרור שיש להן החמרה. זה טיעון אחד. טיעון שני: את אומרת שפה בוועדה כולם דיברו באספקלריה של טרור. היו עוד כמה זירות שבהן החוק נדון לפני שהגענו אליכם - לא מעט זירות, זירות ממשלתיות. אני זוכר את עצמי בדיונים, גם פנימיים, מול גורמים שרצו לעשות החמרות, מסביר שהסעיף הזה – 332 - יחול לא רק על מיידי אבנים בירושלים אלא גם על מיידי אבנים בבני ברק, גם על יידוי אבנים בהפגנות של אתיופים בכיכר מלכי ישראל וגם על יידוי אבנים של שבת, כי גם אבנים כאלה יכולות להרוג, לא רק אבנים של טרור יכולות להרוג. לכן ההחמרה היא החמרה. בנסיבות של טרור – אנחנו חושבים שאסור לתת לדבר הזה. אז את אומרת: בשביל חמש השנים האלה, גם לכיוון השני. 
<סיגל קוגוט:>
את העשר זה הופך ל-20.

<נעמה פויכטונגר:>
אני רוצה להזכיר, ברשותכם: ההצעה הממשלתית דיברה על הכפלת ענישה עד לתקרה של 30 שנה. הדיון הזה התקיים לפחות לאורך שתי ישיבות, ואמרנו שלא ייגרע חלקו של חוק המאבק בטרור יחסית לחוק - - - הורדנו את זה. 

<היו"ר ניסן סלומינסקי:>
מה שאומר רז - ואם היית אומר את זה אתמול, לא היית יכול להיכנס אתמול בערב לאן שנכנסת - - - 

<רז נזרי:>
אני אומר בכל מקום אותו דבר. 

<היו"ר ניסן סלומינסקי:>
שניה, אתה לא יודע מה אני הולך להגיד. מאחר שיידוי אבנים, בחלק הרגיל שלו זה טרור - עליו זה לא יחול; לעומת זאת, יידוי אבנים בבני ברק, ששם זה לא היה בראייה של טרור – עליו ההכפלה תחול. 

<סיגל קוגוט:>
לא, הוא אומר הפוך. אתה צוחק עלינו. 

<היו"ר ניסן סלומינסקי:>
אבל זאת המשמעות. אתה מסכים שאיפה שנאמר "עבירה בגין טרור", עכשיו אי אפשר להכפיל, כי רק עכשיו עשינו את זה. זאת אומרת, מי שזורק אבנים בירושלים – שזה טרור - אני לא מכפיל לו את זה, כי כבר עשינו; לעומת זאת, מי שזורק אבנים בבני ברק, ששם העבירה היתה רגילה, אם הוא יזרוק בגין טרור – נכפיל לו. זו הכוונה. 
<עמית מררי:>
זה נכון לגבי כל עבירת אלימות. 
<רז נזרי:>
אבל בבני ברק לא זורקים בגין טרור. 

<סיגל קוגוט:>
הוא סתם צוחק. 

<היו"ר ניסן סלומינסקי:>
עדיין נשארנו באווירה טובה של פורים, שצריכה להשפיע על כל השנה. הוא צודק שזריקת אבנים יש בה הרבה ביטחון, ויש בה גם  - - - 

<סיגל קוגוט:>
כשדנת בזה דנת בזה באספקלריה של טרור. 

<היו"ר ניסן סלומינסקי:>
זה נכון. 

<סיגל קוגוט:>
וזה היה רק לפני כמה חודשים. 

<עמית מררי:>
סיגל, לא רק שלא החמרנו בענישה, גם צמצמנו את העבירה. 

<סיגל קוגוט:>
צמצמנו כי הוספנו שם את הפגיעה ברכוש. 

<עמית מררי:>
לא רק זה, כל העבירות: צמצמנו לרכב נוסע. היו צמצומים גם של העבירה של 20 שנה. לא רק זה, כל סיכון חיים ובריאות – הסימן הזה, יש בו גם את סעיף 329 וגם את סעיף של 332, שזה עבירות של 20 שנה והן לאו דווקא יידוי אבנים. אז למה ניקח דווקא את יידוי האבנים? יש גם את העבירה האחרת, שיש עליה עונש מינימום, של חבלה בכוונה מחמירה – סעיף קטן (2): "מנסה שלא כדין לפגוע באדם בקליע, בסכין, בנשק מסוכן או פוגעני אחר". למה זה לא וזה כן? 
<סיגל קוגוט:>
אני, כמובן, אמרתי גם על זה. 

<עמית מררי:>
זה לא יידוי אבנים. 

<סיגל קוגוט:>
אני אומרת שלפחות עבירות מסוימות, שבוועדה נדונו באספקלריה של טרור, אפשר בעבירות הספציפיות האלה להגיד שהסעיף הזה לא יחול. אחרת מה עשינו פה? כל עבירה שנקבע תוכפל. 

<עמית מררי:>

מה זה באספקלריה של טרור?
<סיגל קוגוט:>
כל עבירה של טרור שנקבע פה בוועדה, בסוף הסעיף הזה גם יחול. 

<עמית מררי:>

לא היתה החמרה בגלל טרור. 

<סיגל קוגוט:>
בואו נחליט וזהו. אנחנו חייבים לגמור את החוק הזה היום, בגלל זה אני מפסיקה את הוויכוח. שהחברים יחליטו וזהו. 

<זאב בנימין בגין (הליכוד):>
היתה לך הצעה יותר כללית, שהכפל הזה יחול על העבירות שהענישה עליהן יותר נמוכה. אם הענישה היא כבר 15 שנה – זה לא יחול עליהן, ודאי לא באופן אוטומטי. 
<סיגל קוגוט:>
הממשלה לא רצתה, אז היתה לי הצעה כללית אחרת, שכל הצעה שאיכשהו הערך המוגן זה טרור – זה לא יחול עליה. 
<רז נזרי:>
למה אנחנו פותחים את זה עכשיו? ירדנו, זה הרי היה 30. זה דיון שהייתי בו, אני זוכר את הדיון הזה, ודובר כל כמה ההחמרה. הסכמנו, אחרי שיח פנימי, לאור ההערות של סיגל ואחרים פה, לרדת ל-25. זה לא תמיד כפל, יש מגבלה של עד 25. כמו שאמרתי קודם, העבירה של 20 שנה על אבנים, היא עבירה שבאספקלריה של טרור אמרנו שאנחנו צריכים לכתוב ברחל בתך הקטנה את הביטוי "זריקת אבנים", שעד היום לא הופיע בחוק, כדי לשדר לשופטים שזה משהו משמעותי ורציני. אבל בפועל, גם לפני זה הענישה בסעיף 332 היתה 20 שנה. כמו שעמית אמרה, יש גם סעיפים אחרים שם, ולייחד סעיפים שבעתיד נגיד אספקלריה של טרור – יש הרבה דברים שהם באספקלריה של טרור, אבל הם עדיין חלים גם על סיטואציות רגילות, לא של טרור. 

<זאב בנימין בגין (הליכוד):>
אני זוכר שביקשנו שתהיה איזושהי סריקה של הסעיפים, שבהם ההחמרה נכללה כבר בחקיקה הקודמת. לכן קריטי "כפל" ולא "כפל כפליים".
<סיגל קוגוט:>
כתבתי לכם את זה פה. עשיתי סריקה של הסעיפים האלה. 
<חיים ילין (יש עתיד):>
זה היה הדיון שבו אמרנו שאם מכפילים את ה-20 שנה ומגיעים ל-40 – אין ענישה כזאת. 

<היו"ר ניסן סלומינסקי:>
זה 25. 

<חיים ילין (יש עתיד):>
אז זה 12.5 כפול 2. 

<רז נזרי:>
אשאל אתכם ככה: יש דקירה שלא נגמרה במוות, על רקע סכסוך במועדון ויש דקירה שהיא על רקע לאומני – על זה אתם מסכימים שתהיה החמרת ענישה? אתם מחמירים, נכון? זה חמור וזה חמור. הדקירה של הטרור חמורה והדקירה במועדון חמורה, התפיסה אומרת שבדקירה של טרור אנחנו עושים - - - 
<היו"ר ניסן סלומינסקי:>
אמת. אנחנו מסכימים שתהיה. 

<רז נזרי:>
מה ייגרע זורק האבן?

<סיגל קוגוט:>
כי הכמויות של יידויי האבנים על רקע לאומני  - - 

<זאב בנימין בגין (הליכוד):>
מפני שכבר טיפלנו בו לפני חצי שנה. 

<סיגל קוגוט:>
המשטרה אומרת ש-97% מיידויי אבנים זה על רקע לאומני. אלה הנתונים שהוועדה קיבלה כשהיא דנה בסוגיה. 
<חיים ילין (יש עתיד):>
בחוק המישוש היה בדיוק הדיון הזה, בין הפאבים לבין הטרור. אמרנו: חכו, למה לעשות את זה? נחכה לחוק הטרור ונשים את כל הדיון שם. עכשיו יש לנו את חוק המישוש מצד אחד ואת חוק הטרור מצד שני. 
<היו"ר ניסן סלומינסקי:>
זה לא קשור. 

<חיים ילין (יש עתיד):>
קשור ועוד איך, כי הענישה בחוק המישוש - - - 
<היו"ר ניסן סלומינסקי:>
רגע. אני רוצה לקבל בברכה את הסטודנטים מהמכללה למינהל בראשון לציון, סטודנטים לתקשורת. ברוכים הבאים. אנחנו בדיון על חוק מאבק בטרור. אני רוצה להסביר את מה שהממלכה מתכוונת. נניח שיש שני נערים שזורקים אבנים; אחד זורק בבני ברק ואחד זורק ליד תפוח, כשברור לכולנו שזה שזרק בבני ברק לא זרק בגין טרור מהסוג שאנחנו מתכוונים אליו, אלא הוא זרק בגלל שאבעס, והשני זרק את זה בגלל טרור. עכשיו השאלה שנשאלת היא האם אנחנו רוצים לתת לשניהם אותו עונש או שאנחנו אומרים שלמרות ששניהם עשו אותו מעשה, אם מישהו עשה את זה בגין טרור אנחנו רוצים להחמיר עליו. זו הנקודה. 
<זאב בנימין בגין (הליכוד):>
כבר עשינו את זה. 

<סיגל קוגוט:>
עשינו את זה. הוא נתן עונש מקסימום מאוד כבד. 

<רז נזרי:>
מתי עשיתם את זה? לא החמרנו את הענישה שם. 

<היו"ר ניסן סלומינסקי:>
בחוק שעשינו אז גם בני ברק וגם ירושלים נמצאות. 

<רז נזרי:>
וגם לא החמרתם שם. 

<היו"ר ניסן סלומינסקי:>
לפי החוק הקודם, ילד שזרק בבני ברק או בצומת תפוח, יקבלו את אותו עונש. אם הם נפלו לאותו שופט ואם יש אחידות השפיטה – הם יקבלו את אותו עונש. 
<זאב בנימין בגין (הליכוד):>
ההקשר היה, מה שאמרו לנו, הוא שמדובר במכת עיר - לא רצו לומר מכת מדינה. 

<סיגל קוגוט:>
אמרו 97% ממיידי האבנים בארץ הם על רקע לאומני. 

<רז נזרי:>
חברים, אתם חוזרים על זה; אפשר לפתוח את הסעיפים, הם לא הוחמרו 20 שנה. הגדרנו אבנים, הגדרנו את הסעיף לפני עשר שנים, ה-20 שנה לא הוחמרו. 
<זאב בנימין בגין (הליכוד):>
הגעתם לעבירת מינימום שלא - - -

<סיגל קוגוט:>
זה עונש מקסימום כבד. 

<היו"ר ניסן סלומינסקי:>
נעמה, בבקשה. 

<נעמה פויכטונגר:>
ברשותכם, אני רוצה להזכיר משהו שכבר אמרנו אז ואני חושבת שצריך לחזור עליו. אני חוששת שהתחושה שיידוי אבנים נותן מענה לטרור עושה פה רעש שהוא לא נכון לסעיף הזה. זה הוליד רצון לייצר הבחנה, שהיא מאוד מלאכותית, היא לא קיימת באמת בחקיקה – לא באופן אמיתי ואפילו לא באופן מדומה מדומה – כאילו יש עבירות שבהן באופן אופייני הענישה דווקא לקחה בחשבון טרור להבדיל מעבירות אחרות. 

הענישה על עבירות היא כללית, היא לא מתייחסת לנסיבות ספציפיות, כמו שגם עבירות אלימות רבות ושונות לא אומרות במפורש שהן לקחו בחשבון את השאלה אם זה היה במסגרת ארגון פשיעה או לא, ואף על פי כן המחוקק אמר: אם זה ארגון פשיעה אני מכפיל, למרות שאפשר היה לטעון שהנסיבות הספציפיות האלה גם כן שוקפו בחומרה. 
לכן, מה שאנחנו אומרים, וזה גם מה שאמר רז בהתחלה - ההסדר צריך להופיע בטהרתו, במירכאות, בתור הסדר עקרוני. כאשר בית-המשפט, בתיק הספציפי שבפניו, מוצא שהנסיבות הן לא כאלה שמצדיקות את ההכפלה או שהעבירה הזאת, התוצאה לגביה היא חמורה באופן בלתי סביר בנסיבות, הוא יידע מה לעשות. אבל בשביל זה ליצור פה החרגה שמשבשת את ההסדר כולו ויוצרת איזה אי-בהירות לגביו, ועוד עם מפתח לא ברור של עבירות נוספות שאולי לקחו בחשבון טרור, שזה משהו שאנחנו בכלל לא יודעים איך להעריך אותו - - - 
<רז נזרי:>
מה יהיה המבחן – מתי עבר החוק? איזה מבחן נשים פה?
<סיגל קוגוט:>
א', היה לי מבחן עקרוני שלא רציתם. כן, כן זה משנה. למה? כשחוקקו את חוק העונשין - או בכלל תרגמו אותו, עוד מקפריסין - אז 20 שנות מאסר היה מעבר להרי החושך, משהו שהיה מאוד קשה לתת, ואתה רואה את זה גם כשאתה קורא פסיקה משנות ה-70. היה קשה מאוד. העתים השתנו. אני חושבת שיש פה ממש עבירות שקשורות לארגון טרור בחוק העונשין פרופר, ועכשיו אנחנו עושים פשוט החמרה בענישה, אבל על זה אני עוד יכולה להגיד: עבירה עתיקה, פעם חשבו שזה 20 שנה, היום יהיה 25 שנה. גם בגלל ה-25 אני מרגישה קצת יותר טוב עם זה, והעבירה היא עתיקה. אבל עבירה חדשה, שהמחוקק עכשיו אמר: הערך המוגן הוא כך וכך ועונש המקסימום הוא כך וכך – ועונש המקסימום הוא 20 שנות מאסר, זה הרבה. זה צריך להכיל את כל הדברים האידאולוגיים. 

<היו"ר ניסן סלומינסקי:>
רבותי, בואו נמשיך הלאה ונחזור לזה לקראת הסוף. 

<סיגל קוגוט:>
פשוט תחליטו, מה שאתם רוצים. אנחנו גומרים. 
<חיים ילין (יש עתיד):>
לי קשה מאוד, כי אנחנו נותנים למחוקק לעשות את ההבחנה. אני עצמי, כאדם ממוצע, כמו כולכם, לא יודע לעשות את ההבחנה. 

<היו"ר ניסן סלומינסקי:>
בין זריקת אבן של טרור לזריקה רגילה?

<סיגל קוגוט:>
כן, בין אידאולוגיה X לאידאולוגיה Y.

<חיים ילין (יש עתיד):>
לא ברור לחלוטין שאני עובר בכביש בתפוח, כשזרקו לי בלוק מול העיניים – ברור שזה מעשה טרור; אבל לא ברור לי, אם עכשיו יש הפגנה וזרקו אבן, אם זה אירוע טרור, גם אם זה הפגנה לא חוקית. 

<רז נזרי:>
התשובה היא לא. 

<חיים ילין (יש עתיד):>
עושים את זה עכשיו בוואדי ערה, בדיוק כמו אירועי אוקטובר. זה אירוע של טרור או לא? אני שואל אותך בכוונה. 
<היו"ר ניסן סלומינסקי:>
השופט יצטרך להחליט. 

<סיגל קוגוט:>
ברור שזה יכול להיכנס, כי זה על רקע אידיאולוגי. 

<חיים ילין (יש עתיד):>
תנו לי לשאול. כולם עונים לי, אבל אני רוצה לקבל תשובה. עכשיו אני שואל אחרת: במאה שערים, בקטע הדתי – שאבעס, זורקים אבנים בהפגנה לא חוקית. זה כן או לא?

<סיגל קוגוט:>
האמת היא שגם זה אידאולוגי, וזה גם יכול להיות לפי החוק שלנו. 

<חיים ילין (יש עתיד):>
לפי ההגדרה, כל האירועים שאמרתי, כולל אוקטובר וכולל שאבעס, זה טרור. אמנם טרור שאנחנו יכולים אולי להכיל אותו או להבין, אבל זה עדיין טרור. 
<סיגל קוגוט:>
בגלל ה"דתי-אידאולוגי" – כל הדוגמאות שנתנו פה זה על טרור, ועל כולן אתם מחמירים את הענישה. 

<היו"ר ניסן סלומינסקי:>
חבר'ה, אני שמתי את המקף של "לאומני".

<סיגל קוגוט:>
ואני ניסיתי לשכנע אותו להוציא את המקף של "לאומני".

<היו"ר ניסן סלומינסקי:>
שמתי את המקף של "לאומני", כך שכל אלה זה לא טרור. 

<קריאה:>
אבל יש גם דתי. 

<היו"ר ניסן סלומינסקי:>
נשים גם על "דתי לאומני".

<סיגל קוגוט:>
ניסיתי לשכנע אותו לוותר על זה. 

<רז נזרי:>
אתם פותחים דברים שנסגרו. חבל. 
<סיגל קוגוט:>
להיפך. הוא לא סגר, ניסיתי לשכנע אותו להוציא את זה. 

<היו"ר ניסן סלומינסקי:>
דווקא הנושא הזה לא נסגר. הוא נפתח. אני חושב שבגדול, אפשר להבחין מתי זריקת אבנים היא טרור ומתי לא. אם אי אפשר – בשביל זה זה יגיע לבית-המשפט, שיחליט אם הזריקה הזאת היא טרור או לא. אין לנו דרך אחרת. 
<חיים ילין (יש עתיד):>
אבל אנחנו המחוקקים. אנחנו מנסים לעשות את זה כמה שיותר ברור בשביל שלא תהיה פרשנות. גם ככה תהיה פרשנות. 
<היו"ר ניסן סלומינסקי:>
אני מסכים. הכלל שלנו צריך להיות שאם זה טרור – אני רואה את זה הרבה יותר חמור; אם זה לא טרור - - -
<חיים ילין (יש עתיד):>
אבל עכשיו שאלתי שאלה, שאלה דוגרית. 

<היו"ר ניסן סלומינסקי:>
אז אני אומר שוב - - - 

<סיגל קוגוט:>
כן, זה יכול להיות טרור. 
<היו"ר ניסן סלומינסקי:>
אם זה בני ברק של שאבעס זה לא טרור. 

<סיגל קוגוט:>
בטח שבני ברק של שאבעס יכול להיות טרור.

<היו"ר ניסן סלומינסקי:>
למה?

<סיגל קוגוט:>
כי "אידיאולוגי או דתי". 

<היו"ר ניסן סלומינסקי:>
אז אמרתי שלפי התפיסה שלי - - -
<חיים ילין (יש עתיד):>
כשמחר יבואו למבנה בלתי חוקי בהתנחלויות כדי להרוס אותו וירגמו באבנים, זה אירוע טרור או לא? 
<היו"ר ניסן סלומינסקי:>
לא. 

<חיים ילין (יש עתיד):>
אה, לא? אני יודע מה שאתה תגיד, אבל זה אידאולוגיה. זה אידאולוגיה, זה ציונות מבחינתם – זה אבא של הטרור. 

<היו"ר ניסן סלומינסקי:>
אבל הוספתי "אידיאולוגיה לאומנית". 

<חיים ילין (יש עתיד):>
זה גם לאומנית. אמנם שלנו, אבל זה גם לאומנית. 
<היו"ר ניסן סלומינסקי:>
אם מישהו מפגין בגלל שהוא מהירוקים, אם הוא מבדיל - - - 
<חיים ילין (יש עתיד):>
בצלאל טוען שכל מה שאמרתי עכשיו זה לא טרור, ויש רק טרור אחד. מה לעשות. 
<היו"ר ניסן סלומינסקי:>
אם עושים הפגנה לא חוקית בגין הירוקים, נניח; זה לא חוקי וזה אידיאולוגיה - אז מה, זה טרור? אני חושב שלא. 

<חיים ילין (יש עתיד):>
אבל הם לא יזרקו אבן. 

<היו"ר ניסן סלומינסקי:>
עצם ההפגנה. הם שברו חלונות, השתלטו על אוניה. גרינפיס לא עושה כל מיני דברים? אבל זה לא טרור.

<חיים ילין (יש עתיד):>
אתה עוד יותר מצדיק את זה שהאבחנה בטרור לא מדויקת, לפי מה שאתה אומר. כשפתחנו את החוק אמרנו בדיוק איך זה נראה מבחינתנו. סיגל פתחה את המבוא – איך היא רואה את הטרור – ונתנה את שלושת הרגליים של הטרור. 

<ענת ברקו (הליכוד):>
יש הרבה מאוד הגדרות. 

<היו"ר ניסן סלומינסקי:>
בגלל זה הוספתי את המקף "לאומני", כדי שהפגנה לא תהיה - - -

<סיגל קוגוט:>
תשכנע אותו להוריד את המקף. 

<חיים ילין (יש עתיד):>
זה אבא של הלאומני. 

<היו"ר ניסן סלומינסקי:>
שאבעס זה לאומני? על מה אתה מדבר?
<סיגל קוגוט:>
שאבעס זה דתי. 

<היו"ר ניסן סלומינסקי:>
די, רבותי. בואו נגמור את זה, כי אני רוצה לסיים עד 14:00. 
<סיגל קוגוט:>
לא עד 14:00, עד 14:30.

<חיים ילין (יש עתיד):>
אני חייב ללכת. 

<ענת ברקו (הליכוד):>
אנחנו הולכים. 

<היו"ר ניסן סלומינסקי:>
אני אומר שוב, גם אם לא קיבלת מה שאמרתי, אני חושב שכן צריך לעשות הבחנה. אני חושב שצריך לגמור עד הסוף ולהשאיר רק את הנקודה הזאת. 

<סיגל קוגוט:>
אז תחליטו עכשיו. 

<היו"ר ניסן סלומינסקי:>
אני חושב שיש אבחנה גדולה אם הזריקה היא לטרור או לא לטרור. אם היא לא לטרור – יש לנו את החוק ההוא, שהוא די והותר; אם זה לטרור - כל מה שטרור, אני מרגיש שאנחנו יכולים להוסיף. 
<זאב בנימין בגין (הליכוד):>
אבל כך הרגשנו לפני חצי שנה - - - 
<היו"ר ניסן סלומינסקי:>
אבל הבעיה היא שבחוק שעשינו נמצאות גם זריקות אבנים של טרור וגם זריקות אבנים לא של טרור. 

<חיים ילין (יש עתיד):>
אבל הזריקה בדומא, מבחינת בצלאל ומבחינת עוד כמה חברי כנסת מהימין הקיצוני, זה לא אירוע טרור. 

<זאב בנימין בגין (הליכוד):>
לא כך הביאו את זה. 

<נעמה פויכטונגר:>
בכל זאת, ברשותכם, אני רוצה להגיד כי אני רואה שזה רלוונטי פה וגם בהמשך. כשדיברנו - - - 

<חיים ילין (יש עתיד):>
אני מדבר על הצד הפוליטי עכשיו. כשהוא אומר לאומני, אני אומר לו: מה זה לאומני? ללאומני יש שני צדדים. 
<רז נזרי:>
ודאי שדומא זה טרור. מה השאלה. ודאי שהאירוע הוא אירוע טרור, ודאי שהאבנים זה טרור. מה שחשוב זה מה החוק אומר ואיך זה יפורש, מישהו יכול להגיד שזה לא יחול על האירוע בדומא?
<חיים ילין (יש עתיד):>
לא סתם אמרתי. כשהוסיפו את ה"לאומני", אני שואל: מה זה לאומני? הלאומני, יש לו שני צדדים. 

<ענת ברקו (הליכוד):>
בסדר. 

<היו"ר ניסן סלומינסקי:>
חיים, מסכימים. 

<רז נזרי:>
זה יהיה גם כלפי טרור יהודי. מה השאלה. 
<היו"ר ניסן סלומינסקי:>
עמדתי בכבוד מול אלה שהפגינו מול ביתי בנושא הזה, והסברתי להם שאין חוק טרור נפרד ליהודים וחוק טרור נפרד לערבים – כולל הנושא של 21 יום, הצדקתי את זה. 

<זאב בנימין בגין (הליכוד):>
הבנתי מנעמה שהקושי הוא שזה לא אסתטי, לא נעים, להחריג דווקא חוק זה לעומת חוקים אחרים. אני מבין. כל מה שאמרתי על הדיונים עד עכשיו, לגבי הוראת השעה שחוקקנו לגבי זריקת האבנים, אני מדבר מתוך הזיכרון. הצעתי – זה יעמיס עבודה על אחד המתמחים - לחזור לפרוטוקול, נראה אם היו שם דברים כמו שאנחנו זוכרים, שהם אכן מובהקים. 
<רז נזרי:>
כמו שעמית אומרת, ההחמרה לא חלה על - - - 
<עמית מררי:>
הסכמנו שההחמרה לא תחול - - -  

<רז נזרי:>
הסכמנו שזה לא יחול בהקשר שאתה זוכר. הוראת שעה של עונשי מינימום – ההחמרה לא חלה. ההחמרה חלה רק על העבירה הבסיסית, שהיתה 20 שנה. 
<זאב בנימין בגין (הליכוד):>
אבל זה מה שהבנתי. 

<רז נזרי:>
היא לא חלה על עונשי מינימום. הסכמנו זה שלא יחול. 

<סיגל קוגוט:>
על עונשי מינימום. אבל על עונשי מקסימום זה יחול. 

<עמית מררי:>
הוראת השעה היא לגבי עונשי המינימום, שזה באמת נעשה על רקע - - - 

<רז נזרי:>
אדוני היושב-ראש, השיח הזה מזכיר לי שאת עונשי המינימום הבאנו אכן בקונטקסט של טרור, תראו אפילו בתאריכים. הרי אלה דברים שנולדו מתוך דיוני הקבינט, כשהתחיל גל הטרור, אז הבאנו את עונשי המינימום. סעיף של 20 שנה היה עוד קודם לכן, לכן הוא לא קשור לטרור. 

<סיגל קוגוט:>
בסדר, אבל כל החלוקה בין העבירות – הרי בעבירה של עשר שנים כתבנו: לגרום פחד ובהלה. אנחנו בפירוש השתמשנו במילים של טרור. 
<רז נזרי:>
אספקלריה של טרור. 

<סיגל קוגוט:>
לא רק אספקלריה. בעשר שנים כתבנו "פחד ובהלה בציבור". 

<רז נזרי:>
המינימום הגיע בטרור. את ה-20 עשינו בצוות שהתחיל עוד הרבה קודם, לפני הגל הנוכחי שהתחיל בראש השנה. אפשר לראות גם תאריכים, זה בא ביולי. 
<זאב בנימין בגין (הליכוד):>
הבאתם את זה בצפייה קדימה, שעלולים להיות פיגועים של זריקת אבנים, יותר מאלה שהחלו כבר לפני שנתיים או שלוש. 

<עמית מררי:>
אבל לא היתה החמרה. 

<רז נזרי:>
ודאי ש-20 שנה קשור מבחינתנו לחלוטין בהקשרים של טרור, אבל עדיין. 

<היו"ר ניסן סלומינסקי:>
לא חידשנו. עשר או 20 שנה קיים בחוק של 20 שנה, אנחנו סידרנו אותו בפנים. לא הוספנו החמרה עונשית. 

<זאב בנימין בגין (הליכוד):>
לא היתה מחשבה של 20 שנה על זריקת אבנים - לא רוצה להגיד בבני ברק, אבל על-ידי יהודים.
<רז נזרי:>
אגיד לך מה היתה המחשבה. היה סעיף קיים קודם, סעיף 332. הוא בן 20 שנה. אבל אמרנו שהרבה פעמים, כשמביאים סעיף כזה לשופטים – כך אמרו גם בפרקליטות ובמשטרה – לא תמיד זה רלוונטי לנסיבות, גם לא היה את הביטוי "זריקת אבנים". לפעמים זה נראה חמור מדי, כשאין כוונה, ולכן עשינו את המדרג של עשר שנים כשאין כוונה. היתה אפשרות ללכת על עבירות קלות יותר, של מספר שנים בודדות, או על ה-20 שנה. הצענו משהו יותר מתאים בשני מובנים: א. כשאומרים ברחל בתך הקטנה את המילים "זריקת אבנים"; ב. כשעשינו את המדרגה של עשר שנים, כשאין כוונה, שלא היתה קודם. הרעיון שלנו היה שגם נקל, ודרך זה גם נחמיר במקרים המתאימים. כלומר, יש שם גם הקלה וגם החמרה. 
<היו"ר ניסן סלומינסקי:>
אבל 20 שנה היה קיים כל השנים. זו לא היתה תוספת של החוק. 

<סיגל קוגוט:>
אבל עשר שנים מוסיף אלמנט שלא היה – פגיעה ברכוש ולא פגיעה בגוף, ועכשיו הוא יהפוך ל-20 שנה. וזה אחרי שכתבנו שם "פחד ובהלה בציבור" – לקחנו את הביטוי של טרור. 
<זאב בנימין בגין (הליכוד):>
הרגע הבנתי שלגבי עונשי המינימום זה לא נכלל. 

<סיגל קוגוט:>
אבל עונש המקסימום יהפוך ל-20 שנה. גם העבירה של עשר שנים על רכוש תהפוך עכשיו לעבירה של 20 שנה, זו שכתבנו בה "פחד ובהלה בציבור".
<רז נזרי:>
40ג: "החמרת ענישה לא תחול על העונש המזערי הקבוע לעבירה". 

<סיגל קוגוט:>
החלטתם?

<היו"ר ניסן סלומינסקי:>
יש הבדל - מה שטרור אנחנו מחמירים. 

<רז נזרי:>
אם זאת ההחלטה, אז בסדר. נתקדם. 

<היו"ר ניסן סלומינסקי:>
אם זו זריקה של טרור. 

<רז נזרי:>
בוודאי שזה רק טרור. 
<סיגל קוגוט:>
כמובן שכל דבר אידיאולוגי זה זריקה של טרור, בין אם זה שאבעס ובין אם זה ממש - - - 

<היו"ר ניסן סלומינסקי:>
לא לענייני - - - 

<סיגל קוגוט:>
מבחינתך לא, אבל מבחינת לשון החוק כן. 

<היו"ר ניסן סלומינסקי:>
שכנעת אותי כל הזמן שלא להוריד את המקף. 

<סיגל קוגוט:>
אני שכנעתי אותך כן להוריד את המקף. על אף הכול, אני רוצה שתוריד את המקף. 

<היו"ר ניסן סלומינסקי:>
אבל את מסבירה למה אסור לי להוריד את המקף. 

<סיגל קוגוט:>
אני מסבירה למה אין הבדל, וגם לא צריך שיהיה הבדל, חוץ מהנושא שזו מכת מדינה, שזה באמת שיקול להחמרה. אבל אידיאולוגיה זה אידיאולוגיה, עבריין אידיאולוגי הוא תמיד מסוכן. 
<היו"ר ניסן סלומינסקי:>
מישהו צריך להקריא את החליף של ג'?

<סיגל קוגוט:>
מה אנחנו עושים עכשיו עם הסימנים (ב) ו-(ד)?

<רז נזרי:>
אנחנו מתקדמים ואחרי זה נחשוב על ההצעה הזאת. בינתיים אמר יושב-ראש הוועדה ככה, אבל ככל שנחשוב – כי בדבר הזה, גם אתם מבינים שיש רציונל מסוים, שונה מאבנים. שם זה הולך עם היגיון מסוים - - -
<סיגל קוגוט:>
אנחנו יודעים את זה. ציינתי את זה בהצעה שלי בגלל זה. 

<רז נזרי:>
בואו נתקדם ואז נראה. 

<היו"ר ניסן סלומינסקי:>
אמרתי שהם מקלים מאוד בנושא של המאבק בטרור, וזה חמור מאוד. 

<סיגל קוגוט:>
אז אתם חושבים על (ב) ו-(ד), ובינתיים החמרת הענישה לא תחול על העונש המזערי. 

אנחנו עוברים למעשה טרור המוני: "(א) העובר עבירה שהיא מעשה טרור שגרמה לפגיעות בגוף של ציבור גדול, דינו – מאסר עולם.
<נעמה פויכטונגר:>
היה פה רכיב של גרימת סיכון לפגיעות כאלה. ההערה של הייעוץ המשפטי היתה שרוב – אם לא כל – המקרים שבהם יש גרימת סיכון, אפשר יהיה לראות בהם ניסיון לגרימת פגיעות גוף של ציבור גדול, ולכן לא צריך את הסייג הנוסף הזה. קיבלנו את זה והסכמנו לנוסח הצר יותר של (א). 

<סיגל קוגוט:>
אקרא את סעיף (ב), ואני שואלת האם אפשר להחליף "פגיעה בשטח גדול" ל"פגיעה ממשית בציבור גדול", שזה יהיה דומה לאותו ערך מוגן. אם כי זו כן עבירה של גרימת סיכון.

<רז נזרי:>
הצעתם להחליף "שטח גדול" ב"פגיעה ממשית בציבור גדול". זה עורר בנו מחשבה על סיטואציות שהן רק ציבור גדול ולא שטח גדול. אז אנחנו באמת שואלים, תסבירו לנו אתם, למה זה לא אמור להיות גם וגם? אם יש פה רציונל שיש פה דברים המוניים, זה יכול להיות בשטח גדול, נרחב, פגיעה שכולם נעשים קצת חולים, במירכאות, ויש רק אזור קטן או רק אזור - - -
<סיגל קוגוט:>
האם אתה מחיל את זה על פגיעות בגוף או לא? זו השאלה שלי. השטח לא מעניין אותי, מעניין אותי מספר האנשים שנפגע, אפילו אם כולם נמצאים על שני מטר מרובע. השטח לא מעניין, הפגיעה מעניינת. 
<רז נזרי:>
לכן "ממשית".

<ענת ברקו (הליכוד):>
השטח גם אומר משהו, כי בשטח נרחב - - - 

<סיגל קוגוט:>
תגידו לי איפה יש פגיעה בשטח שלא פוגעת באנשים. 

<נעמה פויכטונגר:>
אם היינו מקבלים את הזמן הדרוש בשביל זה, הייתי רוצה לבדוק שוב באמנות הבין-לאומיות שמדברות על האפיונים של נשק לא קונבנציונלי, האם האלמנט של פגיעה בשטח גדול הוא המאפיין שאנחנו משתדלים להתכתב אתו. 
לגופו של עניין, מה שרצינו פה זה האיום שנולד מהאופי של הנשק. זה נכון שעל פניו את צודקת, על פניו נראה שהפגיעה בציבור גדול דומה מאוד לפוטנציאל הפגיעה בשטח גדול. כך שלגופו של עניין אין לנו התנגדות להמרה, אבל היינו רוצים לבדוק האם אנחנו, לאור האמנות, מעדיפים להיצמד לנוסח - - -
<זאב בנימין בגין (הליכוד):>
למשל בנשק כימי, יכול להיות מצב שבו – אולי אפילו בניגוד לתכנון המוקדם, היתה תקלה - המטען הכימי, הופעל ולא היו נפגעים באותו רגע. באותו סגרת שטח ליומיים, שלושה, שבועיים, שאליו לא יוכלו אנשים להיכנס. 
<סיגל קוגוט:>
אבל בגלל שיש פוטנציאל לפגיעה באנשים. 

<רז נזרי:>
אבל אם מראש זיהינו את הסיכון, לא ישתו מים מהמאגר, סגרו את האזור. 

<זאב בנימין בגין (הליכוד):>
אבל אני אומר שהציבור לא נפגע - - - 

<ענר הלמן:>
כל מה שהם רצו זה לזהם 10,000 דונם - - - 

<ענת ברקו (הליכוד):>
חלק מהעניין זה לשתק אזור שלם. 

<רז נזרי:>
אבל אם גילינו את זה בזמן, גידרנו את הסיכון ולא ייפגעו אנשים - - - 
<ענת ברקו (הליכוד):>
אני חייבת ללכת, אבל אני רוצה להתייחס לזה – זה גם שטח וגם מספר אנשים. 

<סיגל קוגוט:>
הבנתי. זה ציבור, אבל לא אכפת לי. יהיה כתוב "שטח גדול או ציבור גדול". 

<זאב בנימין בגין (הליכוד):>
דוגמה אחרת: נופלת רקטה של חמאס בשדה פתוח. אז אנחנו אומרים: זה רק שדה פתוח. לפעמים הם מכוונים לשדה הפתוח כדי לאיים, כדי לאותת שהם קיימים. 
<ענר הלמן:>
כל מה שהם רוצים זה למנוע מצה"ל להתאמן בנגב בשדה אימונים גדול. 

<סיגל קוגוט:>
זה באמת מה שהם רוצים? בסדר – "שטח גדול או ציבור גדול".

התיישנות בעבירות טרור – רוצים להחליף את הסעיף בסעיף החדש שכתבתי למטה. תסבירו. 
<נעמה פויכטונגר:>
בנוסח הכחול, נוסח הצעת החוק הממשלתית, דובר על זה שלא תחול התיישנות אם אדם נמצא בחו"ל ואי אפשר להביא אותו לישראל בשביל להעמיד אותו לדין בעבירות טרור. 

<היו"ר ניסן סלומינסקי:>
לא רק בחו"ל. אם הוא עושה, נדמה לי, כל דרך להתחמק. 

<נעמה פויכטונגר:>
אז השהות לחו"ל היא דווקא אם הוא מתחמק מן הדין. אחרי חשיבה נוספת ראינו שיש לנו קושי עם המינוח הזה, משתי סיבות: א. לא תמיד קל להביא אינדיקציה לזה שהשהות שלו בחו"ל היא דווקא מפני שהוא מתחמק מן הדין. למשל, אם הוא גר בחו"ל, קשה לי להוכיח שהוא נשאר שם ולא מגיע לארץ כי הוא לא מתנדב לעמוד לדין. דבר שני, חששנו שזה ייצור השלכות רוחב לגבי חוקים אחרים, שמדברים על היעדרות של אדם שנעשו פעולות חקירה לאיתורו. חששנו שזה ישליך וגם שם יתחילו לדרוש הוכחה שהוא מתחמק מן הדין. 

לכן הצענו הרחבה שבצידה צמצום: ביקשנו לוותר על "מתחמק מן הדין" ולחזור לנוסח הממשלתי המקורי, שמדבר על "אדם שנמצא בחו"ל ואי אפשר להביאו", אבל ביקשנו שזה יוגבל רק לעבירות החמורות ביותר. זאת אומרת, מעשה טרור שדינו, לאחר החמרת הענישה, 20 שנה. במקרים האלה חשבנו שיש הצדקה להחיל את ההוראה המיוחדת הזאת. 
<היו"ר ניסן סלומינסקי:>
אם הוא בארץ, אבל הוא מתחמק?
<נעמה פויכטונגר:>
זה לא יחול. 

<סיגל קוגוט:>
בגלל שיותר קל לתפוס אותו אם הוא בארץ. אתה רוצה את זה למצבים שבאופן אובייקטיבי קשה לשים את היד על הבן אדם, אפילו במאמצים. 

<היו"ר ניסן סלומינסקי:>
אם האיש נטול הכרה לשנה-שנתיים, זה גם יפעיל את ההתיישנות?
<סיגל קוגוט:>
זו שאלה כללית, היא לא קשורה לטרור. אני לא זוכרת את זה, לא חושבת. 
<היו"ר ניסן סלומינסקי:>
זה עוצר את ההתיישנות או לא? אם אי אפשר להביא אותו לדין, לא בגלל שהמשטרה עצלה אלא בגלל שאי אפשר. במילים פשוטות: חוץ לארץ זו רק דוגמה או שזה רק על חוץ לארץ?

<סיגל קוגוט:>
פה זה חוץ לארץ, כי הדוגמה שאתה נתת זה התליית אישום. 

<אורלי בן ארי:>
רק חוץ לארץ. 

<היו"ר ניסן סלומינסקי:>
רק חוץ לארץ? זה לא כדוגמה?
<אורלי בן ארי:>
לא לא. 

<סיגל קוגוט:>
התליית אישום, זה מה שעושים אם הבן אדם לא בהכרה. 

<היו"ר ניסן סלומינסקי:>
אם הוא יהיה בעזה, זה נקרא חוץ לארץ. 

<סיגל קוגוט:>
בהחלט כן. 

<היו"ר ניסן סלומינסקי:>
לשיטתנו לא. 

<סיגל קוגוט:>
אני יודעת שאתה לא מסכים עם זה, אבל זה המצב כרגע. 

מיזגנו את שתי הצעות החוק – ההצעה של מוטי יוגב תמוזג לתוך החמרת הענישה וההצעה של ענת ברקו תמצא את ביטויה בפרק העבירות, בנוסח הבא: "קבע בית משפט כי אדם ביצע עבירה שהיא מעשה טרור או הרשיע אדם בעבירה כאמור, יציין זאת בפסק דינו." זה יהיה מעין הכנה לציין את זה אחר כך במרשם הפלילי. 
<היו"ר ניסן סלומינסקי:>
המיזוג הזה גרם להם שהם קופצים ישר לשניה ושלישית?

<סיגל קוגוט:>
כן, קיבלו קרדיט. 
פרסום הכרזות – זה סעיף מסורבל, רק אגיד את העקרונות וננסח את זה אחר כך. מה שמתכוונים ב"תקנה בת פועל תחיקתי", שההכרזות מכל הסוגים יפורסמו בצווים. זה לא יהיה תוספת לחוק, אבל זה יהיה צווים של שרת המשפטים או של שר הביטחון, תלוי אם ההכרזה היא פנימית או אימוץ של הכרזה חיצונית. ננסח את זה בהתאם. 
<היו"ר ניסן סלומינסקי:>
ומה של מוטי?

<סיגל קוגוט:>
החמרת ענישה. זה משתלב בתוך הסעיפים של החמרת הענישה. 

<היו"ר ניסן סלומינסקי:>
מה הוא רוצה להחמיר?

<סיגל קוגוט:>
חטיפה. 

"פרסום. (א) הודעה על הכרזה לפי סעיפים 4, 6 או 11, או על ביטול לפי סעיפים 7 או 13, תפורסם ברשומות ובאתר האינטרנט של משרד הביטחון."

<נעמה פויכטונגר:>
סליחה, את ה"רשומות" צריך להוריד, מפני שההודעה על ההכרזה או על הביטול תפורסם בצו. זה הסעיף שדיברת עליו לפני רגע. 
<סיגל קוגוט:>
בסדר, נשפץ את הנוסח אחר כך. 

<נעמה פויכטונגר:>
לא הכול נוסח. צריך שהוא מחליף את הפרסום ברשומות. 

<סיגל קוגוט:>
זה חלק מ-18. בסדר. 

"(ב) שר הביטחון, בהסכמת שר המשפטים, רשאי לקבוע דרכים נוספות על האמור בסעיף קטן (א) להבאת דבר ההכרזה או הביטול, לפי העניין, לידיעת חבר בני האדם שהוכרז עליו שהוא ארגון טרור או לידיעת האדם שהוכרז עליו שהוא פעיל טרור, ולידיעת הציבור." 
<זאב בנימין בגין (הליכוד):>
לא הבנתי. היות שבסעיף (ב) שר הביטחון מבקש להרחיב את הפרסום, זה דבר חשוב בעיקרו, למה אישור של שר המשפטים?

<סיגל קוגוט:>
שאלנו את זה כמה וכמה פעמים, ובכל זאת התבקשנו להשאיר שם את שרת המשפטים. 

<זאב בנימין בגין (הליכוד):>
לו אמרתם לי לצמצם את הפרסום, הייתי אומר - - - 

<סיגל קוגוט:>
למה צריך שם את שרת המשפטים? גם אנחנו שאלנו את זה. כשדנו בהכרזות, שאלנו למה כל כך מתעקשים ששרת המשפטים תהיה גם כן. 
<נעמה פויכטונגר:>
ההשלכות של ההכרזה הזאת הן בתחום - - -
<סיגל קוגוט:>
על פרסום יתר לציבור – הם רוצים גם בעיתון, רוצים בעוד צורות. מה קרה, שר הביטחון צריך פה את שרת המשפטים?
<היו"ר ניסן סלומינסקי:>
זה היה בקדנציה הקודמת, כשהכניסו את שר המשפטים. מי היה שר המשפטים אז?

<רז נזרי:>
אם לפי זה תחליטו, אז אבדוק. 

<היו"ר ניסן סלומינסקי:>
נסביר למה. אתם מתכוונים להפעיל את זה בקדנציה הזו? אז תשאירו. 

<רז נזרי:>
אנחנו עושים חוקים שהם לא פרסונליים. 

<סיגל קוגוט:>
אפשר להוריד את שר המשפטים פה? זה רק יקל, זה פשוט פחות פרוצדורה.
<א':>
הרעיון היה לקבוע דרכים נוספות, לא בקשר של קהל יעד. אמצעים לפרסם, וכל אמצעי כזה הוא דבר שצריך לסכם עליו. אינטרנט – זה ברור, ברשומות - זה ברור. 

<היו"ר ניסן סלומינסקי:>
יכול להיות שתופסים מישהו מהם, קושרים עליו את האיום ושולחים אותו חזרה, מה שהיה פעם נהוג. אז השאלה, יכול להיות שיש כאן השלכות. 
<סיגל קוגוט:>
כתוב פה "דרכים נוספות". זה עוד אמצעים.

<א':>
אבל פרוצדורה זה תקציב לפעמים, זה לייצר דרכים נוספות. אבל אינטרנט ורשומות זה ברור, נראה לי. 

<רז נזרי:>
את הרשומות אמרנו שנוריד. 

<סיגל קוגוט:>
רשומות יהיה ממילא, כי זה צו. 

<נעמה פויכטונגר:>
זה לא יהיה בילקוט פרסומים אלא - - -

<רז נזרי:>
מה שאומרת נעמה, שזה היה הרציונל, ששר הביטחון, מטבע הדברים, רואה יותר את הזווית ביטחונית, שר המשפטים דואג לזה שיהיו יותר דרכים - - - 

<סיגל קוגוט:>
זה יכול להיות "בהתייעצות". 

<זאב בנימין בגין (הליכוד):>
אם אתה רוצה, תגיד "בהתייעצות" ולא "בהסכמה". זה סתם יסרבל. 
<היו"ר ניסן סלומינסקי:>
יכול להיות ששר הביטחון יחליט לשלוח מכונית שתיסע 24 שעות ותודיע את זה, ושר המשפטים יגיד: אדוני, בלילה התושבים צריכים לישון. אנחנו לא מסכימים. 

<נעמה פויכטונגר:>
אמנם יש פערים בין השרים, אבל הם לא כאלה. 
<זאב בנימין בגין (הליכוד):>
יש את זה עכשיו בחוק המואזינים. 

<סיגל קוגוט:>
מניעת פגישה של עורך דין עם יותר מעצור אחד – כבר קראנו את הסעיף. הוועדה אמרה שהיא רוצה לדון באפשרות שגם עורך הדין יוכל להגיש ערר.

<נעמה פויכטונגר:>
הסכמנו בעניין הזה. 

<סיגל קוגוט:>
סעיף ניהול הרכוש - אמרנו את זה בישיבה הקודמת, אבל גם כאן - נוסיף את התפיסה הראשונית, שבפרק החילוט שקראנו עדיין אין אותה. הכוונה היא שלפני שהשר מוציא צו, למשל במעבר או עם רכוש כזה, שאפשר לתפוס אותו עוד לפני הצו. נוסיף סעיף כזה, אבל בנוסף לזה, סעיף של ניהול הרכוש:
"א. צו תפיסה, צו זמני או צו חילוט שניתנו לגבי רכוש, לפי הוראות פרק זה (פלילי + מינהלי), יהיו אסמכתא בידי האפוטרופוס הכללי לתפוס את הרכוש ולנהל אותו.
ב. בקשה למתן צו זמני לפי הוראות סימן א' (פלילי), הכולל הוראות לאפוטרופוס הכללי בדבר ניהול זמני של הרכוש, תוגש לבית המשפט לאחר התייעצות עם האפוטרופוס הכללי. 
ג. הוצאות תפיסת הרכוש וניהולו לפי פרק זה, לרבות תשלום הוצאות הליכי התפיסה, החילוט, ניהול הרכוש ומימושו, ולרבות שכרו של האפוטרופוס הכללי בעד הניהול, ייגבו מכלל הרכוש שהוא מנהל ושחולט לפי הוראות סימן א (פלילי) או לפי הוראות סעיף 98 (החילוט המינהלי)."
<היו"ר ניסן סלומינסקי:>
לא דרך קרן. 

<סיגל קוגוט:>
לא דרך קרן. 

<נעמה פויכטונגר:>
לפני שאת ממשיכה, תיקנו אותי פה ממשרד הביטחון לגבי סעיף התקנות – הסעיף הראשון שקראנו. מכיוון שסמכות ניהול הרכוש עוברת לאפוטרופוס הכללי, כולל ההוצאות, פסקה (5) שקשורה להוראות בעניין הרכוש, אלה תקנות שיהיו באחריות שר המשפטים ושר הביטחון לא צריך, וכנראה גם לא רוצה, להיות חלק מהתקנות האלה. 

<סיגל קוגוט:>
בסדר, כתבתי. 
"סעיף מטרה.  1. מטרתו של חוק זה לקבוע הוראות בתחום המשפט הפלילי והמינהלי לרבות סמכויות אכיפה מיוחדות, לצורך מאבק בטרור ובכלל זה לשם – 
(1) מניעת הקמתם, קיומם ופעילותם של ארגוני טרור;
(2) מניעה וסיכול של עבירות טרור המבוצעות בידי ארגוני טרור או יחידים;
והכול בשים לב למאפיינים של ארגוני הטרור ועבירות הטרור, לסיכון הצפוי מהם לביטחון מדינת ישראל, לתושביה ולסדרי השלטון בה, ולמחויבותה של מדינת ישראל למאבק בטרור ברוח האמנות הבין-לאומיות שהיא צד להן, תוך איזון עם מחויבותה של מדינת ישראל לזכויות האדם ולאמות המידה המקובלות בתחום זה במשפט הבין-לאומי."
<היו"ר ניסן סלומינסקי:>
"אמות המידה המקובלות במשפט הבין-לאומי" זה בסדר? שם ההגדרות של טרור זה - - -
<רז נזרי:>
המילה היא "איזון". זה לא באופן קטגורי, אנחנו עדיין מחויבים העקרונות הכלליים וכו'. אנחנו לא אומרים שהדין הבין-לאומי מאומץ אחד לאחד כל הזמן. לכן המילה פה היא "איזון". 
<היו"ר ניסן סלומינסקי:>
"איזון" – הכוונה היא שהם יאמצו את שלנו, לא הפוך. היום זה כבר מתחיל, "אור לגויים", לצערנו, זה בזה. 

<נעמה פויכטונגר:>
הרבה מחכים שהחוק הזה יתורגם. 

<סיגל קוגוט:>
זה בסך הכול אומר שכל ההוראות שדנת בהן עד רגע זה נעשו מתוך מטרה לעשות את האיזון הזה. זה לא אימוץ אוטומטי של שום נורמה. אבל האמת היא, שזה דבר חשוב לכתוב את זה. 
<רז נזרי:>
יש נקודה אחת שהתבקשנו – הכול תוך כדי דיון היום, לכן לא הספקנו לדבר אתכם. התבקשנו לבקש שינוי בסעיף 14 – לגבי הוועדה מייעצת. 
<סיגל קוגוט:>
מה השינוי?

<רז נזרי:>
זה באמת דברים על עכשיו, שקיבלתי ב-SMS ומיילים. 
יש פה ועדה – אנחנו לא מציעים למחוק אותה. היא ועדה חשובה, ועדה מייעצת לשר הביטחון, דיברנו על זה רבות. מה שהתבקשנו זה לגבי הרכב הוועדה, שזה לא יהיה תנאי שיושב-ראש הוועדה יהיה שופט בדימוס של בית-המשפט העליון או מחוזי. התבקשנו שזו תהיה כשירות ולא תנאי שדווקא שופט. 

<סיגל קוגוט:>
זה הבדל עצום. 

<רז נזרי:>
זה הבדל, אני לא בטוח שעצום. 

<היו"ר ניסן סלומינסקי:>
מה הוועדה המייעצת עושה? תזכיר לנו. היא מייעצת לשר הביטחון - - 
<רז נזרי:>
- - בנושא של ההכרזות. הוועדה המייעצת שומעת טיעונים - - -
<היו"ר ניסן סלומינסקי:>
להכריז או לבטל?

<רז נזרי:>
גם וגם. 

<סיגל קוגוט:>
הרי את זה עשינו בפסקה (2), כשהצעתי להוריד את ההתייעצות עם נשיא בית-משפט עליון, ואז יש יותר עוצמה לשר המשפטים שממנה את הנציג מספר 2. נציג מספר 1, בגלל שמדובר בכל זאת בהליך מעין שיפוטי, זה היה מין ערובה לכך שההליך יהיה הליך מעין שיפוטי. זאת היתה הסיבה. 
<רז נזרי:>
אני לא מתווכח על הסיבה. יש רציונל, עם הרציונל הזה הגענו. עכשיו אני בא להגיד למה זה לא מופרך בעיניי. זה הרציונל שדיברנו, אבל כשאנחנו אומרים שזה תפקיד מעין שיפוט – מה זה "מעין שיפוטי". זו ועדה מייעצת, מי שמחליט פה זה - - - 
<סיגל קוגוט:>
כל עורך דין עם ותק של עשר שנים. זו כשירות של שופט בית-משפט עליון. 

<רז נזרי:>
לפי זה תגידי שכל עורך דין של עשר שנים יהיה שופט עליון. זה המצב המשפטי, נכון.

<סיגל קוגוט:>
בסדר, אבל כאן אני לפחות יודעת שזה אדם שהיה שופט. 

<היו"ר ניסן סלומינסקי:>
מי עוד חברים שם?

<רז נזרי:>
משפטן שכשיר - - - 

<סיגל קוגוט:>
משפטן שכשיר להיות שופט בית-משפט מחוזי, שזה חמש שנים – זה שרת המשפטים ממנה לפי שיקול דעתה, בלי להתייעץ עם אף אחד; אחר כך חבר נוסף בעל ניסיון בתחום הביטחון והמאבק בטרור. אז לפחות מי שמנהל את הוועדה הזאת הוא בן אדם שהיה שופט. זה משהו משמעותי. 
<זאב בנימין בגין (הליכוד):>
כתוב "מחוזי"; מה הבעיה לדוג - - - ?

<סיגל קוגוט:>
זו לא בעיה לדוג, זו בעיה אחרת. 

<היו"ר ניסן סלומינסקי:>
אז מה ההבדל בין 1 ל-2?

<רז נזרי:>
זה ייצא אותו דבר. 
<היו"ר ניסן סלומינסקי:>
לא בדיוק, אבל כמעט אותו דבר. 

<רז נזרי:>
מאחר, כמו שאמרנו לכם בכנות, קיבלנו מיילים ו-SMS און-ליין בהקשר הזה, לא הספקנו ללבן את זה פנימית אצלנו. נכון שזו ישיבה מסכמת, אבל תנו לנו לעשות שיעורי בית. אם נעמוד על הבקשה הזו, כפי שהתבקשנו, אז תהיה עוד ישיבה בהקשר הזה. 

<זאב בנימין בגין (הליכוד):>
לא צריכה להיות בעיה. 

<סיגל קוגוט:>
אף אחד לא אמר שזו בעיה למצוא שופט בדימוס. לא זאת הבעיה. 

<זאב בנימין בגין (הליכוד):>
אני אומר שהכול לא צריך להיות בעיה. אני לא רואה איך יכולה להיות בעיה לממשלה בהרכב שחשבנו שניסחנו. מה הקושי? אם אומרים לי שבהרכב כזה יש קושי, אחרי שהורדנו את האישור של בית-המשפט העליון - - - 

<סיגל קוגוט:>
הורדנו בכוונה במספר 2, כדי שתהיה עוצמה לשיקול הדעת של שרת המשפטים וששניים מתוך חברי הוועדה, היא לא תהיה תלויה בהתייעצות עם נשיא בית-המשפט העליון. אפילו את מי שמנהל את הוועדה הזאת בהליך מעין שיפוטי? 
<רז נזרי:>
זה לא התייעצות, זה "על-פי המלצת" – כלומר, זה יותר מהתייעצות. הוא ממנה. 

<סיגל קוגוט:>
היא יכולה להגיד: לא נראה לי האדם הזה, תמליץ לי על מישהו אחר. אבל זה נכון, יש יותר עוצמה. 
<היו"ר ניסן סלומינסקי:>
"שר המשפטים ימנה" - זה שר המשפטים. 

<סיגל קוגוט:>
אם זה יהיה התייעצות – על זה לא יריבו אתכם פה, אבל שזה יהיה שופט בדימוס. אם זה יהיה בהתייעצות, אז יש לה יותר עוצמה מבחינת שיקול הדעת שלה, אבל עדיין המאגר שממנו היא בוחרת הוא של שופטים. 

<היו"ר ניסן סלומינסקי:>
עכשיו יצטרפו חמישה שופטים עליונים. 

<רז נזרי:>
פה זה גם מחוזי, לא רק עליון. 
<סיגל קוגוט:>
זה רק מגדיל לה את הארסנל לבחור מתוכו. 

<רז נזרי:>
בסדר. העלינו את זה, קיבלנו שיקוף של זה, נבדוק ובפעם הבאה שנדון - - - 

<היו"ר ניסן סלומינסקי:>
תגידו שזה עורר סערה גדולה מאוד בוועדה...

<סיגל קוגוט:>
יש עוד את תקנות ההגנה ואת הבקשה ממך, להוריד את כל המקפים. 

<היו"ר ניסן סלומינסקי:>
אז בואו נגיע לשם. 
<סיגל קוגוט:>
תקנות ההגנה – זה כאילו נושא קטן, אבל זה לא נושא קטן ואגיד למה אני מתכוונת. 

<היו"ר ניסן סלומינסקי:>
מה שדובר הוא שהחוק הזה מחליף את כל אותן 148 - - -

<רז נזרי:>
לא את כולן. 78 תקנות שהצענו - - -

<היו"ר ניסן סלומינסקי:>
אתמול אמרת שהחוק מחליף 140 ומשהו סעיפים. אולי לא הבנו.  

<סיגל קוגוט:>
אסביר. הממשלה, בשל בקשתם של שרים בממשלה שבה החוק הזה עוצב - - -

<רז נזרי:>
שחלק מהם נמצאים פה. 

<סיגל קוגוט:>
שחלק מהם נמצאים פה, כשרים לשעבר. הממשלה עשתה עבודה גדולה על מנת להביא לנו גם תיקון ראוי לתקנות ההגנה ולבטל את חלקן, תוך זה שנקבל דיווח מה נשמר ולמה. לא נספיק לעבור דבר-דבר על כל התקנות האלה, ולכן מה שחשבתי, שבמושב הבא נדון בביטול תקנות ההגנה – מה נשאר ומה יוצא. 
פה אני חושבת שהוועדה צריכה לתת את דעתה על שני עניינים. אחד, תקנות שהן כן בדיוק גב אל גב לחוק הזה או ב-95% גב אל גב לחוק הזה – לבטל; ואם יש צורך לעשות שיפוץ - לעשות אותו במקום הנכון. לבטל את התקנות, בכפוף להוראה שאמרנו, שחצי שנה הן כן יהיו כדי לראות שאין קטסטרופה. לבטל את התקנות שהן גב אל גב לחוק הזה, שבעיניי זה: 74, 84, 85 ו-120. בדברים האחרים, שהחוק שלנו מסדיר, לתת עדיפות להפעלת החוק שלנו, תוך קביעה ששימוש בתקנות ההגנה יהיה רק באישור אינסטנציה גבוהה. 
למה אני רוצה את זה? אני לא מתיימרת להגיד שאני מומחית בתקנות ההגנה, אבל קראתי מספיק בשביל להגיד לך שאפילו אם אשב חודשיים, אני לא רואה את עצמי יכולה לשרטט את העיפרון הכחול על כל תקנה ותקנה, על כל סיטואציה וסיטואציה בתקנות שכן רוצים להשאיר. אבל אני בהחלט יכולה להגיד שכשיש סמכויות מקבילות – למשל, אם אנחנו אומרים שסגירת מקום בשל עבירה תיעשה לפי פרק ח', ואנחנו אומרים ש-X ימים זה יהיה סגירה מנהלית ואחרי Y ימים זה יהיה סגירה שיפוטית, בוודאי שאין כוונה שכשמגיע הרגע של הסגירה השיפוטית מחפשים איזו תקנה בתקנות ההגנה ומפעילים. אין הכוונה לדבר הזה. לכן, בכל הדברים שבחוק שלנו יש הסדר –– לא תקנה 119, על זה יהיה פה כבר דיון אחר, אני לא מתעסקת עם הריסות בתים בכלל עכשיו – אבל הוראות החילוט, הוראות העמדה לדין, בגלל שהן נשארות כאן עבירות, כי לא ביטלו את בתי-המשפט הצבאיים אז גם משאירים את כל פרק העבירות. כרגע יש פרק של עבירות, אנחנו לא רוצים שישתמשו בעבירות האלה. זאת אומרת, הדברים שהחוק שלנו מסדיר – אני מודה שצריך לעשות את זה בזהירות, אבל צריך לעשות את זה – לקבוע העדפה לפעולה לפי החוק שלנו בנושאים שהחוק שלנו מטפל בהם. כמובן, שהנושאים שהחוק שלנו מטפל בהם, יש בהם איזונים והם לא זהים לאיזונים של תקנות ההגנה. אבל זו לא סיבה להשתמש בתקנות ההגנה בכל פעם שסעיף פה לא מוצא חן, אני גם לא חושבת שזאת הכוונה. 
אני חושבת שצריך ליצור פה איזושהי הוראה כללית, שאומרת ששימוש בתקנות ההגנה על הדברים שהחוק שלנו מסדיר; אותן תקנות שנשארות ולא מתבטלות - צריך להיעשות תוך הכוונה פנימית ובקרה פנימית של הממשלה. אני לא רוצה שזה יבוא לוועדת החוקה, מקובל עלי וברור לי שזה דבר שצריך בקרה פנימית בתוך הממשלה. אבל אני כן מצפה שיצאו הנחיות של היועץ המשפטי לממשלה או של פרקליט המדינה, שיגיד מתי משתמשים בזה ומתי לא, בין אם מדובר על סוג של עניינים ובין אם מדובר על עניין קונקרטי. 

<אורלי בן-ארי:>
אני רק רוצה לציין, ברוח הדברים שאמרת, שממילא זה המצב. כלומר, אנחנו לא פונים לתקנות ההגנה אם יש לנו פתרונות יצירתיים בחוק הישראלי. ככלל, זו הנחייה שאנחנו פועלים על-פיה. 
<היו"ר ניסן סלומינסקי:>
ואם אין לכם?

<סיגל קוגוט:>
אבל אם החוק שלנו זה הסדר שלילי?

<אורלי בן-ארי:>
דרך אגב, כל העמדה לדין על-פי תקנות ההגנה טעונה אישור משנה לתפקידים מיוחדים. 

<נעמה פויכטונגר:>
אנחנו מתנגדים למה שהציעה סיגל. אסביר מה אנחנו מבקשים ואת הנימוקים להתנגדות. קודם כול, למרות הזמן הקצר, להבנתנו, ככל שאין ויכוח על כך שראוי לבטל תקנות הגנה שאינן בשימוש או שאין בהן עוד צורך, חבל לדחות את זה. נשמח להקריא את רשימת התקנות שאותן אנחנו מבקשים לבטל, לרובן הגדול אין שום קשר לחוק המאבק בטרור אלא הן ראויות לביטול כשלעצמן. חבל לא לעשות את זה עכשיו. זה א'. 
לגבי התקנות שביקשה סיגל לבטל: תקנה 74 לא נכללה ברשימה שאותה אנחנו מבקשים לבטל, משום שתקנה 74, בדומה לתקנות רבות אחרות בתקנות ההגנה, כוללת סמכויות שנתונות לגורמי הצבא, מכל מיני סוגים ולכל מיני מטרות. הסמכויות האלה, בניגוד לסמכויות המשטרה, לא מעוגנות בחקיקה ישראלית חלופית, ולכן זה המקור היחיד לסמכויות הצבא ואין כוונה לפגוע בזה בינתיים, כל עוד לא נעשתה - - - 

<סיגל קוגוט:>
- - - חילוט - - -

<נעמה פויכטונגר:>
סיגל, בבקשה. לא היה לנו ויכוח עם מה שאמרה סיגל, שיהיה ברור שלא ישתמשו ב-74 בתור מקלט חילוט – שיתפסו שם את כל הרכוש. לכן הצענו איזשהו נוסח, שלהבנתנו קיווה להסדיר את זה. אנחנו מבקשים לעשות את זה בלי לבטל את תקנה 74 באופן שאחר כך נגלה שאנחנו מול שוקת שבורה, נעדרי סמכויות שנחוצות בהקשרים אחרים. 

לגבי ההסדר הכללי שביקשה סיגל והסבירה את חשיבותו – אני חוזרת ואומרת פה, כמו שאמרה אורלי – חד-משמעית אנחנו מצהירים פה, וגם אמרנו בעבר, שכל נושא שמוסדר כעת בחוק המאבק בטרור באופן ישיר, אנחנו אומרים שאין שום כוונה לעשות שימוש בתקנות ההגנה ולחלץ מן השאול כל מיני הסדרי מגירה לשעת כושר. אבל הנוסח הרחב שמוצע על-ידי סיגל מהיום למחר, אומר אמירה מאוד גורפת, שכובלת את ידי הממשלה מלהשתמש בתקנות ההגנה גם בהקשרים שבכלל לא חשבנו עליהם ולא לקחנו אותם בחשבון. היא אומרת: בעניינים שמפורטים להלן בקשר לטרור, לא תהיה סמכות לפעול לפי תקנות ההגנה, אלא באישור מיוחד. 
<זאב בנימין בגין (הליכוד):>
איפה הכבילה פה? אז יתקבל אישור מיוחד, יהיה עוד דיון. 

<נעמה פויכטונגר:>
אישור מיוחד מתאים כשאתה מדבר על מצב שהוא חריג. הכלל הוא כלל, ויש מצבים חריגים שמצריכים איזושהי פרוצדורה. אבל כאן מדובר בדרך המלך. יש סמכויות רבות בסמכויות ההגנה שבכלל אין להן שום שיקוף בחוק המאבק בטרור. למעשה נוצר פה הסדר חדש שאומר: כל תקנה  - - - 

<זאב בנימין בגין (הליכוד):>
אבל מדובר רק על אלה. 

<רז נזרי:>
אבל כבר קובעים באלה שמהיום זה יהיה רק באישור מיוחד. 

<סיגל קוגוט:>
זה לא אישור מיוחד לא פר מקרה, זה הנחיות. אפשר להגיד: ככה וככה עושים - וזה לא פוגע, לא בשטח צבאי סגור ולא בשום דבר כזה. אבל שתהיה בקרה פנימית שתנווט. 

<נעמה פויכטונגר:>
אבל זה הרבה יותר מאשר מקרים נקודתיים. למשל, סמכויות הצבא - - -

<סיגל קוגוט:>
אבל גם אמרנו שזה רק בקשר לטרור. 

<נעמה פויכטונגר:>
גם לגבי טרור, הסמכויות שיש לצבא ושמקבלות מענה בחוק המאבק בטרור אלה סמכויות התפיסה לפי 74 - סמכויות של כניסה, חיפוש, מעצר. סמכויות אחרות יכולות להיות בהקשר של טרור - - -
<סיגל קוגוט:>
אבל זה בכלל לא קשור כי זה לא מוסדר פה בחוק. החוק שלנו מתעסק רק עם חיפוש. 

<נעמה פויכטונגר:>
לא הגבלת אותנו למה שמוסדר בחוק? אמרת - - -  

<סיגל קוגוט:>
בעניינים שמפורטים להלן. זה העמדה לדין, חילוט וסגירת מקום. זה הכול. לא התיימרתי להתעסק עם חיפוש ולא עם שום דבר כזה. מה פתאום. 
<ענר הלמן:>
תפיסתו לפני חילוט. 

<סיגל קוגוט:>
כתבתי "חילוט", לא "החרמה".

<נעמה פויכטונגר:>
הוויכוח הזה רק מדגים - - - 

<סיגל קוגוט:>
זה לא משנה. לא נכון. אם צריך לשפץ את הנוסח – אין לי בעיה, אבל העיקרון. 

<היו"ר ניסן סלומינסקי:>
רבותי, אי אפשר ככה. 

<רז נזרי:>
לא רצית שנעבור על מה שהצענו - ובאמת טחנו את זה עד דק – על התקנות שאנחנו מציעים לבטל, והממשלה אומרת: אנחנו לא צריכים אותן, קחו אותן. למה? כי אמרת שאת לא יכולה לעבור על זה. 

<סיגל קוגוט:>
נכון. 

<רז נזרי:>
את מצפה מאתנו עכשיו להסכים לדבר שאנחנו לא באמת בדקנו עד הסוף, לא באמת הבנו מה המשמעות של זה, לא יודעים על איזה סעיף - - -

<סיגל קוגוט:>
מה זה "המשמעות של זה"?

<היו"ר ניסן סלומינסקי:>
למה שלא יעשו את הבדיקה, לעבור ולא לבטל? הרי אנחנו לא מצביעים מחר ולא היום. 
<סיגל קוגוט:>
את הנוסח לא אכפת לי לשפץ, את העיקרון אני רוצה. 

<היו"ר ניסן סלומינסקי:>
רבותי, אני חושב שזה אחראי לעבור תקנה-תקנה ולראות - - - 

<סיגל קוגוט:>
לא אכפת לי לעבור בפגרה. 

<היו"ר ניסן סלומינסקי:>
כן, בפגרה. הם לא רוצים לבטל בלי לעבור. 
<ענר הלמן:>
"תפיסתו לפי חילוט" זה גם תפיסה שחייל עושה. גם זה היועץ יצטרך, לאשר כל תפיסה?
<סיגל קוגוט:>
אמרתי שאנחנו יכולים לשפץ את זה, לא אמרתי שזה הנוסח שיישאר. אבל אני רוצה שיהיה עיקרון מקובל. 

<רז נזרי:>
השיפוץ יכול להיות בזה שאנחנו נצהיר שנעשה הנחיות כאלה. דרך אגב, אני לא מכיר שבחוק אומרים שיהיו הנחיות יועץ. יש הרבה חוקים שאומרים שלא יוגש כתב אישום, אלא באישור יועץ. 
<סיגל קוגוט:>
סגירת תיק מותנית, שהיועץ המשפטי לממשלה יחליט איזה עבירות של המשטרה. עסקת בזה.  

<רז נזרי:>
צודקת. אני זוכר איך זה נולד. למה זה נולד? בגלל הבעיה שהמשטרה בכלל רצו, ועכשיו אני יותר חזק בדעתי שלא עושים את זה, כי אין לך מושג - - -  

<סיגל קוגוט:>
למה? לולא היועץ?

<רז נזרי:>
כי לא כל בלגן - - - 

<סיגל קוגוט:>
אבל באכיפה פלילית כן אתם. 

<היו"ר ניסן סלומינסקי:>
מאחר שאני צריך ללכת, רבותי - - -

<רז נזרי:>
אנחנו יכולים לחשוב על הנחיית יועץ שנעשה בהקשר הזה. 
<היו"ר ניסן סלומינסקי:>
עד שהחוק הזה יוגש יש זמן, כל הפגרה. אני מציע שתעברו, כדי שלא תהיה לכם תחושה שמבטלים חוקים בלי שראיתם אותם. תעברו על זה, ואז נדבר תכלס. 

<סיגל קוגוט:>
ותקנה 74 – אי אפשר סתם להשאיר אותה. זה כל הוראות החילוט. 

<זאב בנימין בגין (הליכוד):>
גם לנו דרושה תחושה, שלא עמלנו לשווא. 

<סיגל קוגוט:>
 צריכים לראות מה בדיוק הצבא צריך בתקנה 74 ולעשות שם עיפרון כחול. 

<נעמה פויכטונגר:>
אנחנו לא מחוקקים על הדרך סמכויות צבא. 

<סיגל קוגוט:>
מה ההקשרים של תקנה 74? אז אשאיר אותם, אין לי בעיה. 

<שגיב ליכמן:>
למשל, הגנה מפני כניסה למחנות. 

<סיגל קוגוט:>
בסדר. 

<שגיב ליכמן:>
- - -בגבול המערבי, מניעת הסתננות ודברים אחרים. 

<היו"ר ניסן סלומינסקי:>
אי אפשר ככה, רבותי. 

<סיגל קוגוט:>
תקנה 74, אעשה לה עיפרון כחול ככה שלא ייפגעו סמכויות הצבא. 

<שגיב ליכמן:>
דווקא ההצעה של נעמה, שהיא העבירה גם אלייך וגם אלינו, היא הצעה שנותנת מענה לסמכויות הצבא, באותו משפט שהיא כתבה ביחד, שהיא מתקנת את זה בחוק ולא בתיקון 74.

<סיגל קוגוט:>
זה לא מספיק, כי זה מאפשר עדיין - - - 

<היו"ר ניסן סלומינסקי:>
סיגל, אני חייב ללכת. היום זה יום של התרוממות הרוח – בעיקרון סיימנו את הדיון. אחרי שפיצלנו למעשה אפשר להגיד שסיימנו לדון בחוק. עכשיו צריך לכתוב אותו והוא יובא להצבעה בתחילת המושב הבא, אז יש לנו זמן בפגרה. הדף האחרון זה שני נושאים שביקשתי, שאני צריך להחליט עליהם. 
<זאב בנימין בגין (הליכוד):>
איזה?

<סיגל קוגוט:>
המקפים וההסתה. 

<היו"ר ניסן סלומינסקי:>
לבטל או להוסיף עוד מקף ב"דתי". אני מבין אתכם, שאתם לא רוצים למחוק באופן גורף. אתם רוצים לעבור לפני כן. 

<סיגל קוגוט:>
אנחנו לא מוחקים, לא רוצים למחוק. 

<היו"ר ניסן סלומינסקי:>
אני מציע שנעשה את זה. במשך הפגרה קבענו את ימי שני, פרט ליום שני הראשון, כימים שהוועדה ממשיכה לשבת. תתחילו להכין את החוק, נקבע יום שני אחד, אחרי שאתם תהיו מוכן ואני אהיה מוכן, כדי לפתור את שני הדברים האלה, ואז כולנו נהיה מרוצים. שני הדברים שאני צריך – המקף וההסתה, ומצד שני – הדבר שלכם. 
<סיגל קוגוט:>
אבל אני כן רוצה לעבור על נוסח ברוח שתהיה איזושהי בקרה פנימית. 

<רז נזרי:>
אנחנו לא רוצים להגיע למצב - - - 
<סיגל קוגוט:>
אבל אז יתחיל דיון על מה משאירים, למה משאירים את מה שמשאירים. 

<רז נזרי:>
את הדיון הזה את רוצה לעשות שידונו ב-120?

<נעמה פויכטונגר:>
למה שיהיה דיון? יש הסכמה. תתנגדו לביטול של איזושהי תקנה שאנחנו - - -

<סיגל קוגוט:>
אני לא. אבל זה אז חפיף, כי אתה לא יכול לדון במה שאתה משאיר, כי לא נשאר לך כלום. 

<רז נזרי:>
בואו נאחז את השור בקרניו. 

<סיגל קוגוט:>
הרי אני מכירה את חברי הכנסת, אני יודעת שהם ירצו לדון גם על מה שמשאירים. 

<רז נזרי:>
אני רוצה לדעת שהדבר הזה לא נועד למה שאנחנו חוששים, שיש פה כוונה לדון בדברים שלא הצענו לבטל. 

<סיגל קוגוט:>
מה זה כוונה? זה לא כוונה שלי. אני יודעת שחברי הכנסת רוצים את זה. 

<היו"ר ניסן סלומינסקי:>
לא לא, אל תפתחו את כל - - - 

<רז נזרי:>
זה בדיוק העניין - במסגרת מה?

<סיגל קוגוט:>
אני אומרת לך את זה, באו ואמרו לי. אני יודעת שהם ידברו על תקנה 119. אז מה? אז לא יהיה להם רוב. מה זה קשור? אז עכשיו אתחיל - - - מהר מהר?
<היו"ר ניסן סלומינסקי:>
חברים, חברים. 

<רז נזרי:>
במסגרת מה אנחנו עושים את זה? במסגרת איזה דיון?

<סיגל קוגוט:>
יש לנו שתי הצעות חוק על השולחן. 

<רז נזרי:>
אנחנו הצענו לבטל X תקנות. אז מה, תהיה הצעה נוספת?

<סיגל קוגוט:>
לא. יש הצעת חוק שדנה בתקנות ההגנה – ביטול תקנות. זו הצעת חוק ממשלתית. היא תהיה על השולחן שלנו, ובמסגרתה יהיו חברי כנסת שיבקשו לבטל עוד תקנות. כן כן, הם רוצים, אני יודעת שהם רוצים. אז מה? אז יהיה דיון על זה. אז יהיה מישהו שירצה משהו. אז מה?
<היו"ר ניסן סלומינסקי:>
רבותי, אני - - -

<רז נזרי:>
האם כשחבר כנסת רוצה לבטל סעיף, זה לא נקרא נושא חדש? הרי אנחנו הצענו X סעיפים.
<סיגל קוגוט:>
לא תמיד, זה תלוי מה הנושא. יהיו נושאים שכן יהיה נושא חדש ויהיו נושאים שלא. יש פסיקה שמבהירה מה זה נושא חדש – תלוי עד כמה התיקון אקלקטי, עד כמה הוא מקיף. ככל שהוא יותר מקיף ואקלקטי, פחות יש נטייה לטעון נושא חדש. עדיין, לפי תקנון הכנסת, הממשלה יכולה לטעון נושא חדש וועדת הכנסת יכולה - - - 
<היו"ר ניסן סלומינסקי:>
אני לא יודע מה אתם עושים עכשיו. 

<רז נזרי:>
הוויכוח פה - - - 

<סיגל קוגוט:>
אבל ברור שזה יהיה. 

<רז נזרי:>
הבנתי מה את אומרת, היושב-ראש עדיין לא הבין. הוויכוח בינינו הוא שלא חשבתי שנכון שכשהממשלה מגיעה, ועשתה את זה אחרי עבודה סופר מאומצת, מדוקדקת ויסודית, אחרי אותם שלושה שרים, ומציעה לבטל 78 תקנות, כשהמגמה היתה לבטל – מה שלא חייבים - נפתח פה עכשיו, במסגרת חגיגית זו, הרי כל הרעיון היה שהחוקים עוברים יחד, נפתח פה עכשיו דיון על 72 תקנות שרוצים לבטל אותו. בעיניי זו הצעה אחרת, דיון אחר. שיגיש הצעת חוק פרטית. 
<סיגל קוגוט:>
בסדר, אז תטען את זה. אני אסתום את הפה לחבר כנסת?
<רז נזרי:>
אף אחד לא סותם פה לחבר כנסת. השאלה היא אם הוא מדבר במסגרת דיון או שאני דן עכשיו תקנה-תקנה, ועושה את כל הדבר. לדבר, חברי כנסת תמיד מדברים מה שהם רוצים. 

<סיגל קוגוט:>
נכון, ויהיו תקנות שהם יגידו. לא כל התקנות. 

<היו"ר ניסן סלומינסקי:>
סיגל, מה שאני מבין, שאותן תקנות שהממשלה רוצה לבטל בגין החוק הזה – אותן יבטלו. יש סעיפים אחרים, אנחנו לא נוגעים בהם כרגע, אני מבין, במסגרת החוק הזה? 

<רז נזרי:>
אנחנו לא מציעים לבטל. 

<סיגל קוגוט:>
הצעת החוק של תקנות ההגנה לא מתעסקת רק בטרור. ברור שיהיו חברי כנסת שעל חלק מהתקנות, חלק קטן מהן - - -  

<היו"ר ניסן סלומינסקי:>
מתוך ה-78?

<רז נזרי:>
לא, מתוך מה שנשאר. 

<היו"ר ניסן סלומינסקי:>
מאה אחוז. זה סיפור נפרד, מה זה קשור ל-78?
<סיגל קוגוט:>
זה באמת לא קשור, ולכן לא צריך לערבב את שני הדברים האלה. 

<רז נזרי:>
- - - דברייך, סיגל. 

<היו"ר ניסן סלומינסקי:>
אבל זה מה שהם אומרים. 

<רז נזרי:>
אני אומר: בואו נבטל את מה שיש. את אומרת: בואו נחכה לדיון הבא. 

<סיגל קוגוט:>
כי אני לא יכולה להגיד להם. הם יבואו ויעכבו את כל החוק הזה. 
<רז נזרי:>
לא אמרתי ולא אומר לעולם לחבר כנסת לסתום את פיו, אבל יש הבדל בין להגיד למה - - - 

<היו"ר ניסן סלומינסקי:>
רבותי, אני יכול להשאיר אתכם שתמשיכו לדבר. אני פשוט - - - 

<רז נזרי:>
- - לבין לעשות פה דיון על תקנה X, Y, Z, למה לא מוחקים אותה. 

<סיגל קוגוט:>
אבל יהיה פה דיון כזה, כי היו חברי כנסת שאמרו שהם רוצים לדון בזה. יהיה. 

<רז נזרי:>
אני לא יכול למנוע מהם לדבר - - -

<היו"ר ניסן סלומינסקי:>
רז וסיגל – גמרנו, אני סוגר את הישיבה. אני רק רוצה להודיע שבמסגרת הסעיף הזה, שקשור לחוק הזה, אותם סעיפים שהממשלה מבקשת לבטל, אם לא יהיה ערעור עליהם החוק הזה יבטל אותם. סעיפים אחרים, שלא קשורים לחוק – יכול להיות שוועדת החוקה תקיים עליהם דיון נפרד. מה זה קשור לחוק הזה? למה לעצור את החוק הזה בגלל זה? 

<סיגל קוגוט:>
כי זה לא יהיה דיון נפרד, זה בדיוק העניין. 
<היו"ר ניסן סלומינסקי:>
למה? 

<סיגל קוגוט:>
בגלל שאם מישהו רוצה לבטל תקנה, הוא יבוא בדיון הבא, שנועד להצבעות, ויתחיל לפתוח את כל תקנות ההגנה. זה מה שיקרה, כי מותר לו. 

<היו"ר ניסן סלומינסקי:>
מה זה קשור? שיפתח כל מיני דברים אחרים. 

<סיגל קוגוט:>
לפי תקנון הכנסת, מותר לו. 

<זאב בנימין בגין (הליכוד):>
מה מפריע להם בדיון?

<היו"ר ניסן סלומינסקי:>
אם יש 170 תקנות, נניח - - - 

<סיגל קוגוט:>
ואז יהיה לך נושא חדש, ואז תרוץ לוועדת הכנסת ונחכה חודש. זה מה שיקרה. 

<היו"ר ניסן סלומינסקי:>
לא אלך ולא שום דבר. 

<סיגל קוגוט:>
כן, זה מה שיקרה. 

<היו"ר ניסן סלומינסקי:>
אז מה את מציעה לעשות?

<סיגל קוגוט:>
אני מציעה שהתקנות שקשורות ישירות לחוק הטרור – נתעסק בהן, ובתקנות ההגנה נדון במושב הבא, ותארגן כוח פוליטי כדי לא לבטל את מה שאתה לא רוצה לבטל. זה הכול. לא לעשות בן ערובה את חוק הטרור בשביל הזה. זה יעכב את חוק הטרור. 
<היו"ר ניסן סלומינסקי:>
מה ההבדל בין שניכם?

<סיגל קוגוט:>
העיכוב. זה ההבדל. 

<היו"ר ניסן סלומינסקי:>
שניכם אומרים אותו דבר. 

<נעמה פויכטונגר:>
הדחייה של הביטול שאותו אנחנו מבקשים כרגע תאפשר לוועדה את הפלטפורמה לפתוח את כל הדברים האחרים.  

<סיגל קוגוט:>
מה זה פלטפורמה? החוק הזה קיים. כבר יש פלטפורמה. 

<רז נזרי:>
אם אנחנו מעבירים את זה עכשיו - - - 

<סיגל קוגוט:>
בסדר, אבל הם יבואו ויפתחו את הכול. 

<היו"ר ניסן סלומינסקי:>
מי יבוא בעוד שבוע וחצי?

<סיגל קוגוט:>
יפתחו. את תקנה 119 יפתחו, אז אני צריכה לעכב את כל חוק הטרור כי אוסאמה סעדי ירצה לדון או מיכל רוזין ירצו לדון על תקנה 119?

<רז נזרי:>
שיבקש הצעת חוק פרטית?

<סיגל קוגוט:>
מה זה הצעת חוק פרטית? זכותו לדון בזה עכשיו, אז הוא ירצה לדון בזה עכשיו. 

<היו"ר ניסן סלומינסקי:>
רבותי, אני לא מצליח להבין שום דבר ממה שאתם אומרים. בישיבה הבאה נקדיש עוד שעה לשני דברים האלה, בפגרה. 

<סיגל קוגוט:>
אתה לא יכול לדון בתקנות בפגרה, בגלל שזה נושא שנוי במחלוקת. 
<היו"ר ניסן סלומינסקי:>
איזה מחלוקת?
<סיגל קוגוט:>
אדבר עם הממשלה. אמרתי לך שזה יתעורר. תצטרכו לארגן רוב פוליטי, זה ברור. אז יארגנו את הרוב הזה. מה קרה?

<היו"ר ניסן סלומינסקי:>
אוקיי, אני נועל את הישיבה. 

<הישיבה ננעלה בשעה 14:44.>

